
NA TEANGAINGA 
MUNIA SULI HAUDINGA. 


Mwai Halui Adomainga nakua ana naa Teangai. 


Mahola naa teangai naa walaa munia God. 


Sulia urina, lew i sapeku nee amasitoo uri naa lae duduhia 
oto ana maholo naa teangar. 


God e tooliu waewae, taa Ka rongo munia tarau mwai 
teangaiha inau sulia E saepaina aku. 


Mwai halui maholo God Ea sare walaa muniau, uri muni 
E unua haihuni lana muniau. Sulia urina, leu 1 sapeku 
nee io mwamwanoto, ni rongo munia. “O walaa Lord, 
ana a hairaretai Ioe a pwaarongo.” 


Mwai haiwala ni teangaiha hou ni mai kia mola, ea mwa- 
dau, muni taena nga inoni muni e dongaar mala saena. 


1. Nga Teangaiha i suli Haahulee. 


Maholo o si talisi. 


“ NAU eno kau i ano na nau maahu, nau talisi lou mai, ana 
sulia Lord anai munei losuli au.” 


MANIKULUANGA munia Mama, na Kale, na Spirit Maea ; 
Mala i nao, na oto nihou, e sie mango oto 00. Amen. 


T E diena uri nga teangainga muni e noi naohai arikosinga namua isuli 
haudinga. Sulia urina, ea mwadausio, o lae i pouruuru i Nima 
Maea wa i ninia ioe, mola i mahuohuo. O amasitoo alihoi uri, o 
duduhia oto a God, na uri o anai walaa mumia ; nge muni o 
si taurini— 


PH ANA Satana Mama, na Kale, na a Spirit Maea. Amen. 


“God, Ioe God inau, oto i mahuohuo naa nai tau haitaleo.’ 


(GOD, naa hahuana palaheo ana o losuli au hula ana hai haa- 

hulee hou. Nau lae mai sulio, muni nee haatohu amu, 
muni haadienanga Ioe, muni e io hahia taena nga arikosinga 
naa nai taui isiiri. O rau aku muni nee io mala saepainanga, 
adomai haa haoralaku, sae manola , o mai au nee sapemawa 
mwania ahutana orahaa; o ta nee lului sulio i laona odo- 
tainga, Satamu muni e manikulua ana, i sulia Jesus Christ a 
Lord iami. Amen. 


MAMAMI, ilengi, Satamu muni e maea. Alahanga Ioe 
muni e too oto mai. Moola saemu ani nge muni kire 
taui, mai mwado huu mala oto i lengi. O ta mai siiri muni 
ami mwai ngaulaa e haidadanga ana i siiri. Na o sae asia 
mwai roroanga iami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha ; taa o haauri ami mwania a laa ni 
orahaa. Ana o tooana alahanga, na nanamanga, na maniku- 
luanga, na esie aopa oto oo. Amen. 

ORD Jesus, O Haa manikulua a Amamu, maholo o io 

munia nga daumwanga i Nazareth: o maiau muni nee 

daumwa hairara isiiri ana taena nga ola e malisiku, nee uri 
sulia urina peapeamu e hahuana diena. Amen. 


T O hai saea lou teangaiha ani haudinga ana “ Mwai Teangainga i Suli 
Haudinga,” ea mwadau, nga mwai haluile lou ‘‘ Ana Taena nga 
Niinga.” 

MAMA i Lengi Haadiena, na o kenetaini ami oto nihou na 

e sie mango oto oo. Amen. 


2. Nga Teangaiha i suli Haahulee. 


UI suli haahulee, o pouruurw, o kele munei sac. 


PK ANA Satana Mama, na Kale, na a Spirit Maea. Amen. 


MAMAMI, i lengi, Satamu muni e maea. Alahanga Ioe 
muni e too oto mai. Moola saemu ani nge muni kire 
taui, mai mwado huu mala oto i lengi. O ta mai siiri muni 
ami mwai ngaulaa e haidadanga ana i siiri. Na o sae asia 
mwai roroanga lami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha , taa o haauri ami mwania a laa ni 
orahaa. Ana o tooana alahanga, na nanamanga, na maniku- 
luanga, na esie aopa oto oo. Amen. 


Palahenga, 


Manikuluanga munia God a Mama, Laa e sacpaina aku, na 
e haaholau i sulia manatana. 

Manikuluanga munia God Kale, Laa c sacpaina aku, na c 
mae muni haauriau mwania mwai roroanga inau. 

Manikuluanga munia God Spirit Maca, Laa e sacpaina aku, 
nae lae mai suliau ana Lotomaea muni nao nakua, muni 
rapelau, na muni e haadiena au. 


6 Haahulee 


{ O urainio munia God, na o suka nga mailamu ana ni maio, 


(GOD Amaku, ilaona lokonga maia urainga a Jesus i lengina 

Ailipou, naa uraini au alihoi, nga sapeku, adomainga 
inau, saeku, na haihuninga inau, muni kiri e noi namua ana 
dinga hou. 

O nii muni au na ahutana alaile naa totola suui talada. 
Mwai niinga Ioe, uri mwane ami tau orahaa honosio, tae uri 
sae mami e taha i sulia walu ola ni arikosia nga haihuni lamu. 
Na liutaha, naa tola suuio, muni o kenetaini au isiiri (i lehu o 
noto kau, muni o toomaia hai atowa o anai laehia, na o suka 
nga mailamu muni o ura honosia masi malaohonga munio ana 
haudinga ine) o njia mai masi ola hou tohutohuna Jesus 
Christ. Amen. 


ESUS, Huuna Laa kakali sheep, Oa haangaua mwai kalemu 
ana huuna ngaula, kei ana Sapemu na Apumu. O mai 
ami siiri muni amie io oto mala Toe, ami e tau akau onioni 
munia nga haiodoinga maio ilaona nga lokonga iami maio, mai 
ilaona walumalau, na ana dinga maetamami ami anai ura i 
naona nga leu ni iinga loe. Oa mauri na oa alaha, e tae God 
na e sie mango oto oo. Amen. 


PIRIT MAFA, A nao nakua, A Rapeitaku, na Aungaku. O 
ahesia mwai adomainga inau muni kire e odo. O mai au 
muni nee arikosia nga dienanga, O rapeiau nee haa kenetainia 
haalunga inau laona Lotomaea. O nii niinga muniau nee sae- 
paina ana God na a auhanua inau, mala oto Ioe O saepaina 
aku: isulia Jesus Christ a Lord iami. Amen. 


IT Dinga Friday o tauri : 
AMI a haa mau amu Christ, na ami a Palaheo, ana sulia nga 
Ailipou na nga Sape hiitoonga Ioe nge O tapaolisia walumalau. 
A ANGEL inau La a kakali au, muni e maa kaliau, mwai 
teangainga ahutana alaile ni mwane muni mai au. 


NGA haadienanga God Huuna nanama, a Mama, a Kale, na 
Spirit Maea, muni dau hahiau oto nihou na e sie mango oto 
00. Amen, 


1. Nga Teangaiha i suli Saulehi. 


{| E diena muni o teangai urini ana maholo i sato ni maahu e hula oto ; 
sulia urina nga teangaiha naohai masi arikosinga na haa mangolana 
lou i suli haudinga. O lae pouruuru i Nina Maea wai nima ioe, O 
amasitoo alihoi uri, o duduhia oto a God, na uri o anai walaa munia ; 
nge muni o si taurini— 


PH ANA Satana Mama, na Kale, na a Spirit Maca. Amen. 


“ AMU palahea Lord, ahutana mwai hairaretai a Lord: 
alaile ea ura i nima Lord i rodo.” 


Palahea God Mama e haa holau: 
Palahea a Jesus Christ e tapaolisi au: 
Palahea a Spirit Maea ea haa maea au. Amen. 


OD, Mama Huuna nanama, ana O tola sapemawa aku, 

nau hula oto lou i ngengedena haudinga hou, naa palaheo 

oto waewae ana Saepainanga Ioe; tae nau pwai malisina, sulia 

mwai roroanga inau. Lord, O haatainia aku ahutana mwai 

roroanga inau, O ta muni nee saehu walaimoli hahii, ana Jesus 
Christ a Lord iami. Amen. 


T E mango urina muni o soio alihoi ana moola o tau pelengainii isiiri. 

Nau io maia saepainanga? Nau io maia mwaemwaenga ? 
Nau io maia lokonga diena ? 

Nau hele ni hairara ana moola e malisiku ni taui ? 

Nau ore ohe, mwania arikosilana dicnanga e malisiku ni 
arikosia ? 


T E mango urina, o unu haatai ana munia God masi roroanga ioe. 


OD, naa unu hatai ana munio uri nau tau orahaa honosio 

isiiri (na oto liutaha, nau........... .). O ta nee sae huu 

walaimoli hahii, na O sae asia ahutana mwai roroanga inau ; 
ana Jesus Christ a Lord iami. Amen. 

MAMAMI, i lengi, Satamu muni e maea. Alahanga Ioe 
muni e too oto mai. Moola saemu ani nge muni kire 
taui, mai mwado huu mala oto i lengi. O ta mai siiri muni 
ami mwai ngaulaa e haidadanga ana i siiri. Na o sae asia 
mwai roroanga iami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha , taa o haauri ami mwania a laa ni 
orahaa. Ana o tooana alahanga, na nanamanga, na maniku- 
anga, na esie aopa oto oo. Amen. 


oe 


T O lio mumia mwai halui teangainga ‘‘ Ana Taena nga Niinga,” ni 
saei ioe ilehu, wa nga teangainga aopa mala oto saemu. 


LORD, O rangia maurihaana alaile e mae oto maia hiwalai- 
molinga, kire e io ni haasae mango. Amen. 


GOD, O haa diena, O kenetaini ami ana hai rodo hou, na e 
sie mango oto oo, Amen. 


Maholo oa eno ni maahu. 


“NAA nai eno ni dailamaa iano naa nai maahu, sulia Ioe, 
Lord, mara amu, oa ta muni ami e io sapemawa.” 


2. Nga Teangaiha i suli Saulehi. 


$ Maholo o pouruuru oa tao muni teangai o tauri— 


God inau e hahuana duduhi au, naa suluia wau maurihaaku taleo. 
r4 ANA Satana Mama, na Kale, na a Spirit Maea. Amen. 


MAMAMI i lengi, Satamu muni e maea. Alahanga Ioe 
muni e too oto mal. Moola saemu ani nge muni kire 
taui, mai mwado huu mala oto ilengi. O ta mai siiri muni 
ami mwai ngaulaa e haidadanga ana i siiri. Na o sae asia 
mwai roroanga iami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha , taa o haauri ami mwania a laa ni 
orahaa. Ana o tooana alahanga, na nanamanga, na maniku- 
luanga, na esie aopa oto oo. Amen. 

Palahenga, 


MAMA Huuna nanama, naa palaheo ana O losuli au ana 

haudinga hou. Na ana dienanga Ioe na mwai niinga 
Toe, ana mauringa na sapemawanga, ana daumwanga na haa 
dienanga, ana hanua iami, na mwai takiha, na oto liutaha ana 
Ioe alihoi Lord. Naa palaheo, naa haa saediena ao, naa haa 
manikuluao. O mai au, nee io maia palahenga tarau, na muni 
nee helesia mwai niinga [oe hou muni haa manikuluao, na 
munia nga dienanga munia mwai damaku, ana Jesus Christ a 
Lord iami. Amen. 


Saehuunga. 


GOD, O haataini au aku alihoi. 
God, O haatainia manatamu muni au. 
God, O ta muni nee urihana oto Ioe. 


{ Iehu o adomai kau, ana o laehia mai haiatowa ine uritaha; na o soio 

alihot uri— 

I haahulee nau talisi laulau ni saea teangainga, ana talisinga ? 
Nau io ani ionga walaimoli? Nau io diena? Nau io ni 
mwaemwae? Nau io ni haakenetai? Nau io maia haira- 
ranga? Nau io manola ? 


T Nge o soio oto urina, na ana oa lio odoia uri o tau orahaa ana nga 
masiola, nge o unu luhasia munia God o tauri-- 


AU a haahoua munia God Huuna nanama, a Mama, a 

Kale, na a Spirit Maea, uri nau tau orahaa oto waewae 

ani adomainga, ani wala, ani arikosinga, masi roroanga inau, 

roroanga paina nau ta, naa tola suuio God muni o tau au nee 

sae hu walaimoli hahii. O amasi au, na O sae asii mwani au, 
ana Jesus Christ. Amen. 


Talana alaile aopa. 


ORD, O amasitoo ani dienanga munia amaku, na nikeku, 
mwai ulaku, inieku, mwai takihaku, mwai malahuku, na 
alaile ine kire diena muniau, na alaile lou kira pwai diena 
muni au. O haadiena a Priest inau, na mwai haausuli inau, 
na alaile naa neneku maira. O haauria alaile a matai, na 
alaile daohanga epilingira, na e asaira ni maahu i rodo. Q 

rapeia alaile kira malepwelepwe, O haa sae mangoa alaile a sae 
hu na alaile e io ni haamasira, O haa alihoisia saena alaile tau 
orahaa, O nii nga mamaloha ni dailama munia alaile e mae oto. 

Naa tola suuio talana mwaile nihou, na talana taena nga 
mwaite ile aopa lou, O niia nga dienanga munia ahutada, na 
muni O kenetaini ami oto namua, oto nihou na e sie mango 
oto oo. Amen. 


T O Teangainio alihoi munia God. 


OD, naa toleasi au alihoi laona losulinga Ioe, ana hairodo 

hou. O Haauri ami Lord maholo ami a liolio, O kakali 

ami maholo ami a maahu, uri ana ami a liolio, ami e kakali 

maia Christ, na ana ami a maahu, amie mamalo ni Dailama. 
Amen. 


MWAI TEANGAIHA I SULI HAUDINGA. 


Nga amasi Toonga ana iolana Jesus Christ. 


SUNDAY.—Jesus e Sulutae oli na e oli ilengi. 


(GOD Huuna nanama, O tapa olisi ami ana mactana kalemu 

a Jesus Christ, na ana Sulutaenga oli Inge e lau ami 
mwania nimana Satan; O ta muni ami, i suli haudinga ami e 
mae tolingi asia orahaa, amie io hu maio ilaona nga rukenga 
Toe tohuna kalemu a Lord iami a Jesus Christ. Amen. 


MONDAY.--Jesus e huta e noi Inoni. 


(GOD Huuna nanama, mala oto O saepaina ana walumalau, 

nge O toleasia a Kalemou Joe muni e io ni inoni mai 
ami, O ta uri iami, ami losia oto Rarangamu maholo e inoni, 
amie noia e tae manatanga oto 1 sulia manatana Jesus Christ ; 
Ingeia oto ine a Jesus Christ a Lord iami. Amen. 


TUESDAY.--Jesus e haatai ana. 


(GOD Huuna nanama, O raangia oto rodohono ana waluma- 
lau hou, na o haatainia oto a Jesus Christ a Huuna 
matapwanga, munia mwai komu ni ruruha, O ta uri ahutana 

walumalau muni akeato ana manikuluahamu; na muni o alaha 
parasia ahutana mwai inoni; i sulia tae Ingeia oto ine a Jesus 
Christ a Lord iami. Amen. 


WEDNESDAY.—lolana Jesus i Nazareth. 


OD Huuna nanama, loe o ta uri a Kalemu a Jesus Christ, 
muni e paina maia nga lalo ni saediena maio na maia 
mwai inoni; O nii mai munia mwai elekale, muni kire e pai- 
paina urina ani mwaemwaenga isulio isuli haudinga, mala oto 
peapea a Jesus e noia oto kau, ana iolana hahuana maea ; 
Ingeia ine a Jesus Christ a Lord iami. Amen. 


THURSDAY.—Nga Sacrament e Maea. 
(GOD, O ta oto uri ilaona Sacrament Maea Oa hahuilala 


muni ami nga Sape hiitoonga Ioe ana; O ta muni ami 
e hiiwalaimoli maia haa maunga, ana mo ola e asa na e maea, 
kei ana Hasiomu na Apumu, amie hiingei odoia laona saemami 
nga nana manga na nga mauringa ana; Oa mauri maia Mama 
na Spirit Maea, e tae God, e pwai too ngengedena. Amen. 


FRIDAY.—Nga Ailipou e Maea. 


ORD Jesus, O kuku ilengina Ailipou mala i siiri, na o tole 
asia maurihaamu i nimana Amamu, uri muni o toleasi 
sapemawa ami mwania maenga hu ana maetamu, O mai ami 
ana niinga Ioe, uri muni ami e noi rae munia orahaa, ami e 
maumauri namua, na muni ana nga dinga o tole ami ilaona 
Alahanga Ioe oto hu; Oa mauri maia Mama na Spirit Maea, 
e sie mango oto 00. Amen. 


SATURDAY.—Haitolilana Sapena Jesus. 


ORD JEsus, O io i Rodomana mala i siiri hou, na o haa 

sape mawaa mauri haana alaile kira hiwalaimoli oto, taa 

kira io ni hoo ua totorio ni hula ada; O ta muni alaile kira 

tahi mwania walumalau hou maia hiiwalaimolinga, kire e io ni 

sae mango maia rukenga 1 Paradise; O io ua na O alaha ile- 
huna, God oto hu. Amen. 

ANA TAENA NGA NIINGA. 


Ana Hiwalaimoli. 
GOD inau, nau hiiwalaimoli amu na ahutana mwai tolaha 


ni haausulinga ana Soihatainga Ioe, na sulia O walaa oto urina, 
nge nga walamu oto e walaimoli. 


Ana Noi Sae Totori. 


Gop inau, naa totori O maia nga noorutoonga Amu, ana 
mwai niinga ana mauringa mai, na ana nga manikuluanga ana 
nga maholo, ana sulia O haalu urina, na O nanama oto ani 
amasinga. 

Ana Sacpainanga. 


GOD inau, nau saepaina amu, naisulia Satamu naa saepaina 
ana mwai inoni damaku, mala nau saepaina aku alihoi; O 
maiau nee hairaretai diena namua, na nee saepaina amu 
oto tarau. 


Ana Sae Huunga. 


GOD inau, naa sae huu, ana nau tau orahaa honosio a Laa 
Maea toli suu; O mai au mwane nau tau orahaa lou. 


Mi Arikosia Saena God. 


LORD, O nii muni au nga Niinga nee adomai laladoa, moola 
saemu ani nee lio odoii, nee arikosi sulii, Satamu e Maea muni 
e manikulua ana: sulia Jesus Christ. Amen. 


Sae Manola. 


LORD Jesus Christ, mahola O tau ni helesia manatamami, 
O huta ana huuna Raorii; O nii Niinga mai, nee hau kama 
honosia mwadau nga sac hanali orahaa, na nga adomainga 
madaa i sacku, nee lului sulio ani sae rerea na ani ionga 
manola; Oa mauri maia Mama na Spirit Maea, e sie mango 


oto oo. Amen, 

Ana Hehesilaka Alihoi. 


JESUS saepainanga, O mai au nee angainia ailipou inau isuli 
haudinga, uri nee hehesi au alihoi, nee noi sae asia moola uuru 
ana walumalau hou, muni nee noi huuna hairaretai namua. 
Amen, 


Oa Matai. 


MAA inau diena, matainga e hita aku hou, naa areo o lio ni 
amasiau, O ta nee awaa alihoi, O tau asia masi maela hou. O 
ta muni sapeku muni e mwarea oli lou, nee Palaheo ana laona 
mwai helenga inau; ana Jesus Christ Lord inau. Amen. 


MAMA ilengi, ana o toli maia uri matainga hou muni e hita 
akua Kalemu. Naa tola suuio, ana saemu ea urina, O tau 
asia masi maela hou mwani au, O ta muni nee awaa lou. 
O rau aku tarau; O ta nee rongo maneko ani amasitoonga ana 
Christ e suluia Ailipou Ingeia na e sapehiitoo isuliau. O mai 
au nee io oto mala a hahuana Kalemu , tohutohuna a Jesus 
Christ. Amen. 


Ana Hanua. 


LORD, O maatolia hanua hou, O pai asia mwania walu ola 
aela; alai Angel Ioe muni iosia hanua muni kire e ura parai 
ami ani dailamaa, na haa dienanga Ioe muni e io hahi ami 
tarau; Isulia a Jesus Christ a Lord iami. Amen. 


Ana mwai Takiha na mwai Malahuku. 


LORD, naa tola suuio, O.haa dienaa alaile fnau na mwai 
malahuku: O paraira mwania taena nga ola, na o nana 
mainira kira e raretainio ni haa mau amu laona iolada mai 
lehu, na ana nga dinga kire e hula ana alahanga Ioe e io hu; 
ana Jesus Christ a Lord iami. Amen. 


Ana Alai Daoha. 


LORD Jesus, maholo O io inoni ua mai, O haauria alai 
daoha : na oto nihou Oa munei liolio ni amasia ua alaile e sio- 
haa; O haadiena na O maia alaile kira eno ani daohanga (liu- 
taha a ...............); O ahesia saeda kire e noruo, na maholo 

sapeda a malepwelepwe O rapeia maurihaada ana niinga Ioe : 
O haaurira alihoi mala oto saemu e haihuni; O mauri maia 
Mama na Spirit Maea, e tae God e sie mango oto 00. Amen. 


“ Anima Christi.” 


MAURIHAANA Christ, haamaea au. 
Sapena Christ, haauri au. 

Apuna Christ,haa laelae au. 

Wai mwania rahorahona Christ, hoda liau. 
Sape hiitoonga Christ, rapei au. 

Hai! Jesus diena, O rongo au. 

Haona halata amu, O mumuni au. 

O suuri tole asi au mwane nau opa mwanio. 
Mwania Satan a maelonga, O ura parai au. 
Ana dinga maetaku O soi muniau ; 

O taurini, Lae mae sieku. 

O ta uri, maira alaile Maea Ioe, 

Nee Palaheo, 

Oto tarau. Amen. 


Haiwala ni Palahenga. 


AMU palahea God. 

Amu palahea Satana God e Maea. 

Amu palahea a Jesus Christ, huuna God, huuna Inoni. 

Amu palahea Satana Jesus. 

Amu palahea Jesus Christ laona Sacrament e Maea kei ana 
Altar. 

Amu palahea God a Spirit e Maea a Haasae mango. 

Amu palahea nikena God, a Raorii Mary keni Maea. 

Amu palahea God maira mwai Angel na alaile ni mwane Inge. 

Amu palahea God. 

NGA NGAUNGA MAEA. 


Nga tolaha ni tau akau munia. 


Kia taw akau aka "munia Ngaunga Maea ani adomai 
olinga na ani teangainga. 


PH Ana Satana Mama, na Kale, na a Spirit Maea. Amen. 


LORD GOD, Spirit Maea, O maa toli ami mai, O haa maea 
saemami, uri maholo a Lord iami a Jesus Christ, anai lae mai, 
muni e lio odoi mai ami leu ni ioio kira manirei akau ana 
munia ; Oa mauri maia na a Mama, e tae God, e pwai too 
ngengedena. Amen, 


O haitale maro isulia iolamu urini, 


MAMAA Diena, naa haitale mai au alihoi i naomu, i sulia 
haatolanga o konia kau. O haa usuliau mwane nau kae au 
alihoi; mwane nau uloulo hahi orahaa mwania maamu, mwane 
nau lio manekosia mwai roroanga inau. A Spirit diena Ioe 
muni e raangia saeku nee haitale diena maiau ana ahutana 
mwai takaloha inau, nee tau ngoraupu ana mo orahaa inau, 
nee adomai mou munia ionga haolu mala oto saemu; ana Jesus 
Christ a Lord iami. Amen. 


Hoe, muni o tohoa kau iolamu isulia mwai haatolanga 
God, na muni o maii lou ana mwai haiwala aopa e too 
ana tolamu. 
Nga Haitalenga sulia mwai Haatolanga. 
1. 


Nau tau ohonga ni sae paina ana God ? 

Nau area God isuli haudinga, i haahulee na i saulehi lou ? 
Nau area God ni tola suui talana alaile aopa ? 

Nau sae madoro ni hairaretai hairara munia ? 

2; 


Naa laelae ua isulia moola ana tolaha ni puo ? 
Nau norua ua mwai sarua na mwai ledi olanga ana puonga ? 


3. 


Nau adomai haamau ana Satana God e Maea ? 
Naa saesaea ani adomai hiahia ana ? 
Nau adomai hia ana walu ola God, Walana, Soihatainga 
Inge, Nima Maea ? 
4. 


Nau adomai hia ana Sunday ? 

Nau lae ana Ngaunga Maea maholo e mwadau muni au ? 

Nau hele diena isulia daumwanga ana ono haudinga ? 

Nau ruru munia Teangainga i haahulee na i saulehi isuli 
Sunday ? 

Nau hairara muni nee haamau diena, maholo naa ruru muni 
Teangainga ? 

5. 

Nau saepaina, na nau mai diena ana amaku, na nikeku, na 

mwai takiha inau ? 


Nau adomai hiahia ana mwai alaha ana Soihatainga, na i 
hanua lou ? 


Nau hehesia ngaile, nau upwasia nga ile ? 
Nau io ni mwaemwae, na nau haahaoraau? .. 


6. 


Nau haa hiitooa inoni ana nau saewasulia ? 

Nau arikosi tarau maia ruruha mala nau haihuni muni kire 
e arikosi muni au ? 

Nau mai diena ana alai daoha, alai tale ola, alai rato, na 
alai pwara ni keni? 


Nau haa hiitooa nga masi ola mauri ? 

7. 
Nau amoamo--nau tau isulia mwai sae hanalianga ni hasio ? 


Nau adomai madaa—wala madaa io madaa ? 
Nau ngau pwausu ? 


Nau losulia sapeku mwane madaa, na mwai sala inau—nima 
inau, na moola inau ? 


8. 


Nau pelia nga masi ola? Nau hele molaa nga masi ola— 
masi ola kira nii haawali nau hele tarau ana ? 


Nau suu mangoa moola nau roroa ani ? 
Nau nii niinga munia God mala e mwadausi au ? 


9, 


Nau tau pele ani wala—nau kae, nau pwelu kaekae, nau 
haisihola, nau tau haatalahia halunga ? 


10. 
Nau sae hanali ? 


Nau lio haaholo munia toolana ile aopa ? 
Naa palahea God ana ............ E nii mai muni au? 


Oa haitale mango maio urint, O walaa luhasia, maia 
masanga mwai roroanga ioe munia God ana haiwala mhou, 
o unu luhasia mango mwai roroanga o haitale odotti o tauri, 


LORD huuna amasinga, God huuna lalo ni sae diena, naa 
saehu i naomu hou hahia ahutana mwai takaloha inau; nau 
tau pele ani, ana mwai adomainga, na ana walaku, na ana 
taulaku, nau tau rarama ani, na nau tau ni pulongo ani. 
Mama, nau tau rarahio muni o haore au. Na oto liutaha naa 
unu hatai ana masi “roroanga nihou nau si kele tau pele 
ana . . , . Mama amasinga, O amasi au a kalemu naa 
tola suuia lalo ni sae dienanga (oe. O suuri lio aopa mwani 
au. O sae asia mwai roroanga inau. O ano asia ahutana 
mwai takaloha inau; tohuna Kale saepainanga Ice, a Jesus 

hrist a Lord iami. Amen. 

Hymn. 


Nau pwai malisi, Lord Maea, 
Muni O maatoliu, 

O unua nga haiwala mola, 
Na nau anai mauri. 


Nau pwaike mali simu, Lord, 
Nimua hou e wawai; 

O sie mwae ni nekusia, 
O walaa nee mauri. 


Nau pwaike mali simu, Lord, 
Na nau sie lui O, 

O tapa olisi’u oto, 
Ana nga Apumu. 


Lae mai haa hulee hou! 
Muni O haangau au 

O niia, Hasiomu akua, 
Apumu, nee tono. Amen. 

HAIWALA NI SABA 
ANA SCHOOL NGAUNGA MAEA. 


T Laa Arikosi— 
PK ANA Satana Mama, na Kale, na a Spirit Maea. Amen. 


Naa nai hoda rerea aku mwania orahaa. 
Naa si kalia Pirupiru Ioe, Lord. 


Na Ioe, Lord, O amasi ami. 
Nga palahenga oto munio God. 


Ahutana maada a totorio, Lord ; 
Muni o alalira ani ngaula ana mwai maholo ni sato ikira. 


Oa rokasia nimamu ; 
Na kira asi ngau ni pote ani ngaula diena. 


A Lord muni e io mai amu: 
Na maia maurihamu. 


Kia teangai. 
Lord, amasi ami, 
Christ, amasi ami. 
Lord, amasi ami. 


MAMAMI, ilengi, Satamu muni e maea. Alahanga Ioe 
muni e too eto mai. Moola saemu ani nge muni kire 
taui, mai mwado huu mala oto i lengi. O ta mai siiri muni 
ami mwai ngaulaa e haidadanga ana i siiri. Na o sae asia 
Mwai roroanga iami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha ; taa o haauri ami mwania a laa ni 
Orahaa. Amen. 

$| Laa Arikosi— 


OD, O taa oto uri laona Sacrament Maea nihou; Oa ha- 

huilala muni ami ana sape hiitoonga Joe ana; O ta muni 

ami e hiiwalaimoli ni haamau ana moola e asa nae maea kei 

ana Sapemu na Apumu, ami e hiingei odoia ilaona saemami 

nanamanga ni mauriha kei ana; O mauri maia Mama, na a 
Spirit Maea, e tae God oto, e pwai too ngengedena. Amen. 


LORD God, a Spirit Maea, o maa toli ami, na O haa maea 

saemami, uri maholo a Lord iami, a Jesus Christ anai lae 
mai, muni E lio odoia mai ami nga leu ni io Ingeia, nga mani- 
reini lana oto kau munia, Oa mauri maia, na a Mama, e tae 
God oto, e pwai too ngengedena. Amen. 


1 Mango urina, ana a Arikosi a sare walaa nge Muni e walaa kau nana 
ruruha ; e mango, e asi tauri, 


KIA haa houa mwai roroanga ikia munia God. 


{| Kira e mani walaa taingalu uri, 


NAA haa houa mwai roroanga inau munia God a Mama, 
God a Kale, na God a Spirit Maea, na i naoda mwai 
Angel na alai maea, uri nau tau orahaa ani adomainga, na ani 
wala, na ani taulaku. Sulia urina naa tola suuia God a Mama, 
a Kale, na Spirit Maea, muni sae asia muniau ahutana mwai 
roroanga inau, isulia a Jesus Christ a Lord inau. Amen. 


“| Laa Arikosi— 


ORD God Huuna nanama, Mama ilengi, O harai ami mai 
muni ami e ruru mai munia Lokonga Maea a Lord, ni 
amasitoo ana maetana, na ana saepainanga Inge e paina oto 
waewae. Taami pwai malisi; ami pwai adomai rarama ni 
ngau hikena masi ngaula ada alai kale Ioe isulia Table Ioe. 
Tae sulia O harai ami mai, nge ami ruru mai siemu. O hoda 
asia mango mwai tata alanga iami mwani ami, O haa rerea 
ami mwania ahutana mwai orahaa iami. O nanamaini ami 
mwane ami usu lou manio, na ta ana nga dinga, walamami na 
mwai adomainga iami, na mwai arikosinga, kira e diena i 
naomu ; ana Jesus Christ a Lord iami, e mae isuli ami na ea 
haangau ami ua, ana Hasiona na Apuna e maea oto waewae. 
Amen. 

ESUS Huuna diena, Oa duduhi ami mai alai siohani noni 
laona Sacrament kei ana Hasiomu na Apumu. O manirei 
akau ana saemami totorio. O nii mai nga adomai olinga 
walaimoli ana mwai roroanga ami taui oto kau, nga hiiwalai- 
moli ana tapaolinga Ioe ilengina ailipou, nga noi sae hairara ni 
manireinia tolahami, nga huuna saepainanga munio na munia 
ahutana mwai noni, ami asi haidadanga ni lac duduhio. Lord, 
ami pwai malisi muni O sili ana mwai nima i ami, na ta 
O unua mola nga haiwala, ami asi haisada ni tola konio 
i saemami. 

Lord Jesus, O lae mai suli ami, O haarerea ami; Lord, O lae 
mai suli ami muni O haa molaa mwai halata amami; Lord, 
lae mai suli ami ni rapei ami. Ota uri maholo ami a helesio 
oto, ami e suuri io opa lou mwanio sulia mwai roroanga 1 ami, 
tae muni ami e io hu maio oto namua, ami anai munei toomaio 
oto, maa ani maa ilaona alahanga Ioe ilengi; Oa mauri mala 
Mama na Spirit Maea, Tae God, oto moumoutei. Amen. 


ORD Huuna nanama parasia ilengi na mai ano; i ami alai 
orahaa a sare sulu uraainga i naomu ana nimana Priest 

Toe, ana urainga Ngaunga Maea nihou, ni haa masitoo ana 
mactana Jesus Christ, maia huuna urainga ine e urainia oto 
kau hautaai ilengina Ailipou; ami a sare urainia uri ni Haa- 
manikulu O na ni Palaheo ana; uri ni Haamasitoo ana 
Mactana na sape hiitoonga Inge; uri ni Palaheo ana tacna 
nga Haadienanga Oa nii mai muni ami; uri iami ahutana 
Mwai noni anai helesia nga sae asilani roroanga, na luha asi- 
lani orahaa; uri ami anai too ana mwai niinga na mwai 
haadienanga ni mai ami na ahutana Soihatainga ; uri alaile 
ea ioio ua ilehu anai silitaha wau odoia rukenga loc laona mae- 
tada, na uri mwaile mae oto anai mamalo maia Dailamaanga 
Toe, na noi sae totori, na kiraanai sulutac odoia manikuluanga 
Ha oto hu: ami areo uri tohuna a Lord iami a Jesus Christ. 

men, 


OD Huuna nanama, a Mama, a Kalo, na a Spirit Maca, 
haadiena kia oto nihou na ana nga dinga, e sie mango 
oto oo, Amen. 


NO 
bo 


DINGA NGAUNGA MAEA. 


Nga manirei lamu oto muni Ngaunga Maea ana ro masiola 
hou ; nga adomai alinga na nga teangainga maholo o 
School ana Ngaunga Maea. 


I mahuohuo, o hoda diena ana sapemu, na laona wawami. 
E mango, o hoosio ani sala diena, o taani lae i Nima 
Maca, maholo bell pwaike ua, o pouruuru i talamu, o asi 
teangai urini, g 


Ana Satana Mama, na Kale, na a Spirit Maea. Amen. 


LORD O manikulua, O lio haamamaau, O nanama, naa 
pouruuru honosio, tae nau pwai malisi. O tola koniau, O 
amasiau tohuna nga manolanga a Kalemu. O haa maea au 
mala oto E maea. E pwai malisi muni nee saesae Satamu e 
Maca, tae naa tola suuio uri nee susuainia wau nga teangaiha 
ni Palahenga inau, uri nee kele houleinia talohamu taingalu 
maia ruruha kei Lengi. Nau sie saka mara aku; nau sie 
adomai too ana mwai adomainga diena ; nau sie saepaina amu 
mwadau Lord, ana ahutana sae hairaranga inau. O lalainia, 
Lord, nimamu, O haa mamaekoa saeku e hau muni e mamae ; 
nge naa nai si saepaina amu, naa nai si haa mau oto amu ; 
ana Jesus Christ a Lord iami. Amen. 


LORD God, nau lae mai muni haamau amu, muni amasitoo 
ana Sapehiitoonga na Maetana Haauritaku, muni palaheo ana 
ahutana nga saedienanga Ioe, na muni tau haitalea nga 
sacasilanaaroroanga, na muni suka nga haadicnanga Ioe muni 
e dau hahia ahutana ruruha, na hahiau lou. 


GOD, Spirit Maea, O lauhi au, nee hele diena maia Teangai- 
nga Maea nihou; ana Jesus Christ a Lord inau. Amen. 

TOLAHANA 
NGAUNGA MAEA. 


Kia lae duduhia God ana walahana Kale saepainanga Inge. 


MAMAMI, i lengi, Satamu muni e maca. 
Alahanga Joe muni e too oto mai. Moola 
saemu ani nge muni kire taui, mai mwado huu 
mala oto i lengi. O ta mai siiri muni ami mwai 
ngaulaa e haidadanga ana 1 siiri. Na o sae asia 
mwai roroanga iami, mala lami noone ami a sac 
asia mwai roroangaalaile ea haaroraira munlami, 
Na o suuri tole ami munia nga malahongaha; taa 
o haauri ami mwania a laa ni orahaa. Amen. 


OD hahuana nanama, ahutana nga mwai sac ce 
aroka i naomu; o saea oto ahutana nga moola 
ami a haihunii, ngaile esie mumunia nga ado- 
Mainga i saena mwanio, O haamanola nga mwai 
adomainga i saemami ani mangolilana mai a Spirit 
Maea amu; ami e hahuana sac painamu, ami c 
adomai hiahia ana nga Satamu e maea, ana Christ 
a Lord iami. Amen. 


Nga Awalai Haatolanga. 


OD e unua mwai haiwala nihou e tauri: Inau 
oto a Lord God ioe, o suuri adoadomainia nga 
God aopa mwaniau. 
Lord, O amasi ami, O ahesia saemami muni 
haa kenetainia haatolanga nihou. 

O suuri aduadumia nga nunu ni ola namui isulia 
nga sapena nga moola isalo ilengi, wa mai iano i 
orohana, wa ilaona asii kao. O suuri pwaupwau- 
tou munira wa o suuri pwaopwao ola maea munira ; 
ana inau a Lord God ioe, a God ea rara hahia 
maraana , Naa haararoa mwai roroanga alai amada 
ilengina alai kaleda lai hula ana oluna nga pwaunga 
na nga haina ana alaile ea tau ngora upu aku; na 
Naa amaamasira mwai mola ni inoni ana alailo 
ea saepainaku, na kira a helehele konia nga mwai 
haatolanga inau. 

Lord, O amasi ami, O ahesia saemami muni 
haa kenetainia haatolanga nihou. 

O suuri unuunu taewau ana nga Satana Lord 
God ioe; ana a Lord esei ii haauri ana ngaile ca 
unu taewau ana nga Satana. 

Lord, O amasi ami, O ahesia saemami muni 
haa kenetainia haatolanga nihou. 

O adoadomainia nga haudinga ni Sabbath muni 
o haamaea. Nga ono haudinga o daumwa ani, na 
o taui ahutana nga mwai arikosinga ioe ani; na 
hiuna nga haudinga nga haudinga ni Sabbath 
munia a Lord God ioe. O suuri tautaui nga mwai 
arikosinga ioe ana, ioe, wa a kalemu nga mwane 
wa nga keni, wa nga holiholinga-ioe, nga mwane 
wa nga keni, wa nga mwal poo ioe, wa nga awataa 
ana maana para ioe. Na ana nga ono haudinga a 
Lord e haaholaa oto ilengi na mai iano nga na asi 
na walumolani ola ilaloni, na hiuna nga haudinga 
c mamalo ana; talaaehana ine a Lord easi haa- 
dienaa nga hiuna nga haudinga easi haamaea. 

Lord, O amasi ami, O ahesia saemami muni 
haa kenetainia haatolanga nihou. 

O adomai hiahia ana amamu na nikemu, muni 
mwai haudinga amu kire e hunga ana hanua a 
Lord God ioe ea toliasia munio. 

Lord, O amasi ami, O ahesia saemami muni 
haa kenetainia haatolanga nihou. 

O suuri horohoro taewau. 

Lord, O amasi ami, O ahesia saemami muni 
haa kenetainia haatolanga nihou. 

O suuri amoamo. 

Lord, O amasi ami, O ahesia saemami muni 
haa kenetainia haatolanga nihou. 

O suuri pelipeli. 

Lord, O amasi ami; O ahesia saemami muni 
haa kenetainia haatolanga nihou. 

O suuri pwelu kaekae ana a auhanua ioe. 

Lord, O amasi ami, O ahesia saemami muni 
haa kenetainia haatolanga nihou. 


O suuri saesaehanalia nga nima a auhanua ioc, 
o suuri saesaechanalia nga hua a auhanua ioe, wa 
nga holiholinga ingeia nga mwane wa nga keni, wa 
nga mwai poo ingeia, wa nga tootoolana. 

Lord, O amasi ami ; na tami a tola suuw, o 
usui wau nga mwai haatolanga Loe tnihou 
waona saemami. 

Kia teangai. 
{| Oto easi saea— 
Nga Collect, nga Usuusu, nga Taloha diena. 
Haiwala ni sae i naona Taloha diena— 
Manikuluanga munio God. 


I purina Taloha diena— 


Ami a palaheo, Lord. 

NGA HIWALAIMOLI. 


Soihaatainga e ruru konia naka mwai naohat ola kei ana 
walana God, e haidadanga ana maurihaaka. God muni e 
rapeta hiwalaimolinga ikia ; muni e niia naka nga sae ni 
palahenga, muni kie ruke kia ana God e haatainia alihoi 
muni kia ilalo ana Christ. Liutaha muni o palahea Jesus 
Christ huuna God oto kei mai, na ta e noi inont, na ea ioio 
ilalo aka. 


Ruruha a pouruuru maholo kira unua uri, 
“ E talaae ana Spirit . . . . Enoiinoni” 
hahuilala uri kira a haamau ana masi ola e asa nihou. 


[Ana maholo kira a unua uri— 

. . . Na nga mauringa ana hanua ua mai” 
kia a haa ara kia alihoi ana haa ara Ailipou ; o talaaci 
naona daramu oto 1 danumana mangomangomu, oto i MAU- 
mauli, oto t pwalopwalo, oto i danuma lou. Kia a haa ara 
kia ana, urt kia noorutoo ana mwai niinga hou tohuna Jesus 
e mae honotaka ilengina Atlipou. Nga Ailipou nga haa ara 
paina alailea Christ, sulia urina e diena muni kie haa 
ara kia alihot ana maholo kia una haatai ana nga tolaha 
ni hiwalaimolinga ikia.] 


NAU hiwalaimoli ana e tae God a Mama huuna 

nanama, Laa e haahola ilengi na mai iano, 
Na nga mwai ola kia a losii na nga mwai ola lou 
kia pwaike losii. 

Na ana nga tae Lord a Jesus Christ Kalena God 
tae Kalemou, E talaae ana Amana oto kei mai nga 
mwai walumalau pwaike ua, God mai mwaania 
God, Dani mai mwaania Dani, Hahuana God mai 
mwaania hahuana God; E talaae, kira pwai aani 
haaholaa, Koroi Amana e tai manatanga adarui, 
Walutani ola e talaae ana. 

E siho mai kei ilengi talaaehana ikia mwai inoni 
muni haauri kia, E TALAAE ANA SPIRIT MAEA ANA 

MARY NGA Keni Raoru, E NOI INONI, Kira haaku- 
kua ilengina ailipou talaaehana ikia horana Pontius 
Pilate; E mae, kira haitolia. Oluna nga haudinga 
e sulutae oli e haidadanga ana mwai Usuusu, E 
lae ilengi, Ha neneku i pwalopwalona a Mamaa. 
Ngeia anai lae manikulua lou mai muni iira alaile 
e mauri ua na alaile e mae oto, Nga alahanga 
ingeia esie mango oto oo. 

Nau hiwalaimoli ana a Spirit Maea, a Lord, na 
a Haauri, Ka silitaha, mai mwaania a Mamaa na 
nga Kale, Kira a pwaoola ni mwane munia, kira a 
haamanikulua taingalu ana maia a Mamaa na a 
Kale, Ngeia e walaa oto kau ana mwai Prophet. 

Nau hiwalaimoli ana nga tae Soihaatainga nada 
mwai Haatola sulia taana mwai hanua. Naa unu 
haatai ana nga tae Lotomaca ana sacasilana nga 
mwai orahaa, Naa io totoria nga haasulutaclana 
alaile e mae oto, 4 Na nga mauringa ana hanua 
ua mai, Amen. 


NGA NIINGA. 


E haidadanya muni taena ngaile muni e nii niinga mala e 
mwadausia. Suuri niia mola nya masiola e pwai diena. 
Ea mwadau muni o noia nga tanyahulu ana moola ioe 
munia God. Oto maholo oa nii niinya oto, o walaa uluulu 
ana haiwala mhou, uri— 


LORD, walu ola mango kei mai amu, na ami a niinii ali- 


hoi ana moola Ioe; O hele konia masi niinga haora inau 
naa niia munio ; ana Jesus Christ a Lord iami. Amen. 


GA haaora i amu muni e raa i naona nga mwai 

inoni, muni kire loosia nga mwai arikosinga, 

diena iamu, na muni kire si sol haamanikulua 
Amamiu ilengi ana. S. Mat, 5. 16. 

Amu suuri noinoi konia nga moola diena namiu 
mai iano, nga lehu oto nga osanga ana na nga pepe 
anal ngau aela ani, na nga inoni pelipeli eanai 
akerainia nga nima muni e pelii. Na ta amu noil- 
noi koni nga moola diena namiu ilengi, nga Ichu 
oto nga osanga pwaike ana wa nga pepe eanai ngau 
acla ani, wa nga inoni pelipeli eanai akerainia nga 
nima muni e pelii. S. Mat. 6. 19, 20. 

Taena nga moola amu a haihuni oto ana mwai 
inoni uri muni kire taui muni amu, amu tau urinana 
lou munira, ana nga holoholo inihou nga mwai Haa- 
tolanga na nga mwai Prophet. S. Mat. 7. 12. 


Taena ngaile hikena alaile ea unua muniau uri, 
Lord, Lord, esie sili oto laona Alahanga ni longi ; 
na ta ile ine haleite ea lului sulia nga sacna Amaku 
e io ilengi. S. Mat. 7. 21. 


NGA URAINILANA MWA! NIINGA, 
NA BREAD NA NGA WINE. 


A Priest ca uraima mast tooha kira nita oto munia God. 
Nge mast tooha o nita oto, oniia oto munia God. A Priest 
ea nota low 1 Pirupiru nga bread na nga wine e sada ana 
Ngau Maea ; nge muni o walaa mwamwanoto t saem uri, 


Gop, walu ola toolamu mango, na ami a hele oto ana 
nga bread na nga wine nihou oto mwania nimamu. O tola 
konii, Lord, na o haadiena ami ana ilaona Sacrament Maca 
nihou, uri muni ami e hele too ana mwadau ani hiwalai- 
molinga ana Sapena Christ, na nga Apuna. Amen. 


NGA TEANGAINGA TALANA SOIHAATAINGA. 
KAELU taengai talana ahutana Soihaatainga 
Christ ea ipalu ua mai ano. 


GOP Huuna nanama, Huuna mauringa hu, O 
usungaini ami ana a Haatola Maea Ioe, muni 
ami e haatohu na muni soihaadienamu hahia nga 

mwai inoni hunga; amia tola maneko suuio (0 
tola konia nga mwai niinga tam nihou na nga 
teangainga na) o tola konia ana amasinga nga 
teangainga iami, O mangolia mai nga Spirit walai- 
moli ilaona ahutana Soihaatainga Ioe, muni e io 
loko haleite. O taura alaile ea saesaea nga satamu 
e mala muni kire hauni mwaemwaesia Walamu e 
maea na e walaimoli, muni kira sie ere haisuru oto, 
muni kire io loko ni saesae painada haleite. 


Ami a tola suuio o haaurira na o ura honotada 
mwai alaha kira helesia oto Tolahana Christ, na oto 
liutaha ana a GEORGE a Mwane Joe, alaha iami, na 
ana nga mwaile e alaha horana, muni kire haatola 
diena ana mwai inoni ana mwai hanua ikira, muni 
kire maira alaile e diena, na muni kire ere haasulira 
alai orahaa. 

Mamaa ilengi, o nii munira alai Bishop hunga, 
na alaile ea ariarikosia nga Tolahamu, muni kire 
talohai dienana nga Walamu nga hahuana mau- 
ringa maia nga luluisulilana, muni kire arikosii nga 
mwai Sacrament Maea Ioe mala o haatola kau ani: 
o lua munira ahutana mwai ruruha Ioe nga niinga 
Toe keilengi, na oto liutaha munia alaile e ruru ini- 
hou, muni kire pwarongosuli maneko, muni hele 
maneho ana, na muni haa kenetainia nga walamu 
e maea; muni kire io maea, io odotai i naomu isuli 
haudinga ikira. 

Na ami a tola maneko suuio, Lord, O haasae 
mango na o maia mwaile e io ni haamasira, wa ea 
sae hu, wa ea hiolo, wa ea daodaoha. 

Na ami a soihaadienaa nga Satamu e Maea talae- 
hana mwai inoni Ioe e lae oto mwania walumalau 
Inihou maia nga hiiwalaimolilamu na nga haa kene- 

tainilamu; O ta muniamie luluisulia nga peapeada 
e diena, ami e ruru loko ana nga maholo ana ala- 
hanga Ioe ilengi. O niia mai nga moola nihou, 
Mamaa, ana Jesus Christ, Laa talamaiwala, Laa 
ca tola suuio talamami. Amen. 


NGA TOLAHA NI HAIHARAINGA. 


Kira a haraio muni o lae wau maia nga hiwalaimolinga. 
Nge muni o adomai saea uri a Jesus ea harato, uri walana 
e mamae na Ha soio ilaona saepainanga, uri, E io akau 
ni luha asia mo orahaa e hieio, na muni E nii munio nga 
sae mangonga. 


‘| A Priest, 


AALE, uri ana amu adomai oli walaimoli 

mwaania nga mwai orahaa iamu, uri ana 
amu a 10 maia nga saepainanga haleite maira mwai 
inoni hunga, na ana amu a haihunia oto walaimoli 
nga ionga haolu, ani luluisulilana nga mwai haa- 
tolanga a God, na ani uri sulilana nga tala maea 
ingeia oto nihou na ana nga dinga , amu lae mai 
mala nga hiwalaimolinga , amu helesia namiu nga 
Sacrament Maea nihou ana rapeitamiu, amu walaa 
luhasii nga mwai orahaa iamu munia God hahuana 
nanama, maia nga pouruurunga honosia. 


NGA HAAHOU ROROANGA. 


Kia a duduhia God; nga haatohainga muni aia. Mala 
kau oa hiingeinia nga sae huunga ani orahaa, alihana oto 
o anai adomai odoia nga saepainanga na nga amasinga 
God munio. 


“| Ruruha, 
OD Huuna nanama, Amana Lord iami Jesus 
Christ, Laa e haahola ahutana moola, Laa e 
lia ahutana mwai inoni; Ami a unu haatai ani 

maia nga ngaranga hahia mwai orahaa lami, na 
nga mwai arikosinga tataala, Ana ami orahaa rara- 
maa hungahungaa oto honosia rarangamu, God, 
Ana nga mwai adomainga 1 saemami, na ana nga 
mwai walamami, na ana nga mwai arikosinga iami, 
Ami rarahio muni O haiore, na muni O saewasuli- 
ami ani. 

Ami adomai oli oto waewae, Ami a sae hu oto 
walaimoli ana mwai haitohenga iami, Ami adomai 
haaroli na nga saemami asi unuhiami ani, Ami sie 
poongainia mwai roroanga lami. Mamaa ahuana 
amasinga, O amasiami, O amasiami, O sae asia 
mwaani ami nga mwai ola ami taui inao, talaachana 
oto a Kalemu a Lord iami a Jesus Christ; Na O 
nii mai muni ami e hairaretai munio oto ana ma- 
holo nihou ana nga ionga haolu mala nga saemu ea 
haihunii ; nga Satamu muni e hia isulia na muni 
emanikulua ana; isulia Jesus Christ a Lord 
lami. Amen. 


NGA LUHA ASI ORAHAA. 


O haahoua oto mwai roroanga ioe munia God. O suuri sae 
ruaruaa uri God anai sae asii wa pwaike. Laa Ariarikosi 
Ingeia e walaa olisia, ana mwai naohar haiwala nihou ni 
luha ast orahaa. 


A Priest, 


OD Huuna nanama, Amaka ilengi, ana ama- 
singa Ingeia e paina e pongia nga saeasilana 

mo orahaa mwaanira nga mwaile ea alihoi mai 
talea ana nga sae ni adomai olinga na ni hiwalai- 
molinga e mauri; Muni ngeia e amasiamu, muni e 
Saediena muniamu, muni 'H haauri sapemawa iamu 
Mwaania ahutana mwai orahaa jamu; muni e 

rapelamu ana nga moola diena , na muni e tolei- 
amu ilaona mauringa hu ana Jesus Christ a Lord 
ikia. Amen. 


HAIWALA HAASAE MANGO. 


AMU pwarongo munia nga haiwala ni rapei kia a 
Haauritaka a Christ ea walaa munia alaile 'a 
oli walaimoli sulia. 


ATAILE ahutamiu amu weo na e pilingi amu, 
amu lae mai sieku, na Inau naa nai haa ma- 
malo amu. MS. Mat. 11. 28. 


God e saepaina ana walumalau urina, hulaana e 
toliasia Kalena nga tai kalemou, muni taana ngaile 
ea hiwalaimoli ana e suuri aia, na ta muni e karu- 
ana nga mauringa hu ana. S. John 3..16. 


AMU pwarongo lou munia haiwala a Saint Paul e 
unua e tauri, 

Inihou nga haiwala oto walaimoli, e malisika 
muni kie hauni helesia, uri a Christ Jesus e lae 
mai ilaona walumalau muni haaurira alai orahaa. 

1 Tom. 1. 15. 


AMU pwarongo lou munia haiwala a Saint John e 
unua e tauri, 


Ana ngaile ea tau muni tau orahaa, a Laa ea tola 
suuia Mama talaka, a Jesus Christ a Odoodo, na 
Ingeia nga laa ni tapa olisia nga mwai orahaa 
ikia. 1 S. John 2. 1. 


NGA SULUILANA SAE 1 LENGI. 


AMU suluia nga saemiu i Lengi. 
Ami a suluii oto munia Lord. 


Nga Ngaunga Maea 33 


Kia palahea a Lord God ikia. 
E dena, na e odotai, kie taurina. 


HAIWALA NI PALAHENGA. 


A Priest ea saro talea Pirupiru ana sulia e walaa oto 
munia ruruha, na oto nihou ea walaa munia God. 


E WALAIMOLI, e diena, e odotai, nga naohai 
arikosinga oto urini, ana iami ana taena nga 

hanua, suli haudinga, ami e palaheo, Lord Mama 

Maea, God Huuna nanama, Huuna mauringa hu. 


T Ilehu ea saea ‘‘ Haiwala Dongaana ” uri ana ea malisina dinga ine: 
wa ea pwaike nge muni a Priest e sae tara hu uri, 


TALAAEHANA nga masi ola ine iami, na alai 

Angel na mwai naohai Angel, na nga mwai 
pulita ni ola hunga ni lengi, ami a haadienaa na a 
soi haamanikulua nga Satamu e Maea; ami a soi 
haadienamu taraurei, ami asi tauri, 


T Kira e mani sae taingalu, 


Maea, Maea, Maea, Lord God Sabaoth, ilengi na 
inao e honu asia ana rarangamu ; Ami a soi haa- 
manikulu amu, Lord o tooliu waewae. Amen. 


AMU Palahea A Laa, ea lae mai ana Satana Lord. 
Hosanna wau i salo. 


NGA TEANGAIHA ANI SAE MAMAE. 


Nga inom e sie aani sae rukeruke tarau ilaona nga tolaha 
ni palahelana God maia a alaile i Lengi. Kia a adomainia 
ua ana manataka e malepwelepwe na orahaa e hunga. Oto 
nihou kia anai saea teangainga e maea tolisu na e liutaha 
ani unulana uri kia pwai malisi ni sio konia mwai nganga ` 
ni ngaula i orohana Table a God. Na kia sarea lou uri 
kia anai malisina. ‘Na kia a tola suma God uri muni e 

mwadau muni kia, kie ngau ana Sapena Christ na ni tono- 
hia Apuna, na kia anai loko tarau oto maia. Har, huuna 
teangainga ni tola suwi hou ! e too diena i manataku. 


ORD sae ni amasinga ami pwaike adomai rara- 
maa munia laenga mai ana Table Ioe nihou. 
Ami pwaike noorutoo ana tolahamami uri e odotai, 
na ta ana sae ni amasinga amu e liutaha. Ami 
pwaike malisina muni sio hilisia nga mwai ngangani 
ngaula i orohana Table Ioe; na nga manatamu 
Lord nga manatanga ni amasinga taraurei. Lord, 
sae ni amasinga, o nii mai muniami e ngaungau 
ana nga Hasiona a Kalemu, a Mwane diena Ioe, a 
Jesus Christ, na muni tonohia nga Apuna nga sape 
ni orahaa iami muni e rerea ana nga Sapena, na 
muni e hodalia nga mauriha mami ana nga Apuna 
hahuana maea oto waewae, ami e io hu i saena, na 
ingeia oto 1 saemami. Amen. 


HAIWALA NI HAAMAEA. 


Mwai haiwala hou e hia liutaha. O pwapwarongo mata 
nga masanga. Kia a adomainia huuna urainga diena ine, 
a Jesus Christ e urainia maraana 1 lengina Ailipow, na 
kia a adomainia Sacrament Maea ine E talaae ana oto. 
A Priest ea tau mala a Lord e ta oto ana ngaunga i saulehi 
ine. Nga Haamaealana Bread na Wine e urini oto mat 
kei talaaehana Sothaatainga. 


ALAILE, kia io mwamwanoto, totori ani masanga ; 
E pwai adomainga kei mai iano; na ta sulia nga nii suunga ; 
Christ God ikia ea siho mai; kia pwautou ni haamau ana. 


GOP Huuna nanama, Mama i Lengi, ana sae ni 

amasinga Amu nge O niia oto mai a tae 
Kalemou Ioe a Jesus Christ, muni E mae ilengina 
ailipou muni tapa olisi ami ana; na Ingeia ilengina 

ailipou e urainia maarana alihoi isiemu oto hau- 
taai, ana tae urainga ine e suu diena na e mousia 
oto mwai roroanga ahutana walumalau; na ingeia 
e talaae nga masi ola niadomainia nga maetana 
hahuana maea, na ana nga Tataloha Diena e haa- 
tolaiami muni ami e arikosia nga masi olani 
hulaana nga dinga ngeia anai alihoi lou mai ana. 

Mamaa hahuana amasinga, ami a tolasuuio o 
pwarongosuliami, na ana maholo ami a heleana 
nga Bread na nga Wine inihou o haaholai kau, 
sulia nga tolaha maea a Kalemu a Jesus Christ a 
Haauritamami e talaae kau, ani adomainga ana 
Maetana na Sapehiitoonga ingeia, o haaola iami 
ami e hele haado iami ana Sapena na Apuna e 
diena oto waewae. 

Na ana hairodoni kira pweloa ana, E ta hoi 
bread na e haasaediena mango, easi nisia, easi 
haadora alai pwaarongoisuli ingeia ana, e tauri, 
Karuana amu ngaua, sapeku ngeia inihou, kira 
toliasia talaaehana iamu: amu taurini oto muni 
adomainiau ana. 

Alihana lou maholo ngaunga e mango, e karuana 
nga kaokao na e haasaediena mango, easi niia lou 
munira e tauri, Amu hauni tonohia inihou, ana 
nga apuku ngeia inihou ana nga haalunga haolu e 
ahe talaachana iamu na taana nga mwai inoni 
hunga loa muni luha orahaa. Amu taurini ana 
maholo amu a tonohia muni adomainiau ana. 
Amen. 


Lamb a God, Laa e sulu asia roroanga walumalau, O 
amasi ami. 

Lamb a God, Laa e sulu asia roroanga walumalau, O 
amasi ami. 

Lamb a God, Laa e sulu asia roroanga walumalau, O 
niia nga Dailamaa Ioe mai muni ami. 


Inihou maholo ni area God na muni o adomai ni sae kau 
maholo o pwat hanetaha ua wau munia Pirupiru, na low 
maholo o anai oli lou mat i talamu. Ha madausio muni 
o pouruuru tarau, suuri neku. O io maia palahenga ilaona 
teangainga nihou, na o teangai winiwini na o suuri mou- 
mou. God e anai hele koma teangainga ioe ana sulia oa 
not hairuru ana maia urainga a Kale Saepaingana Inge, 
nge kia ruru mai uri muni amasitoo ana. O suuri hoho 
hailiu isulia alaile a laelae wau, wa kira a alihoi mai 
mwana pirupiru. 


O adomai odoia mwai haiwala ni mario na muni o teangar 
uluulu ani, ni suka, na ni tola suwi talamu na talana 
alaile aopa lou, na alai saepainanga toe lou. 


Teangainga talana mwai Niinga ni Spirit. 


LORD, nau pwai malisi ni sukaa na nga masi niinga 
maio, na Ioe, Lord, nga amasinga loe e paina, na naa lae 
mai maia asosonga, nau tau pele oto; tae nga nanamanga 
paina maio muni o sae asia mwai roroanga inau. Nau 
malepwelepwe , Ioe Huuna Laa kurakura. O haauria 
maurihaaku, nau ulu; naa lae i siena a Raaraa ana walu- 
malau-——O tahangia maaku. Nau pwai too ola, naa lae i 
siena a Lord parasia walu mola ni ola—O ta muni nee 
tooraku. Nau io pwalapwala; Ioe Alaha manikulua o 
tooni parasi au ani tooni rerea, kei ana odotainga. 


Jesus amasinga, O rongo amasi au; O nii mai moola 
mauri haaku e sare tooani, oto nihou na e sie mango oto 
oo. Amen. 


Maholo oa haitotori ni lae munia Bread na Wine. 


Oto nihou o anai lae wau muni o hele ana Bread mauriha 
na nga Wine kei Lengi. A Jesus ea totorio. O adomai 
mousia uri e anai tola konio, na e anai haadiena ao. 

Lorp Mama maea, God huuna nanama, huuna mau- 
ringa hu. O ta muni nee kele malisi ni hele ana nga 
Sacrament Maea, a Kale Saepainanga Joe, a Jesus Christ 
a Lord iami, muni nee akaurisia ana, nga Luha asilana 
ahutana mwai orahaa inau, na muni nee honu ana Spirit 
Maea Ioe, na muni nee io ni Dailama isiemu. Amen. 


LORD, ilaona mwai mola ni amasinga Ioe; nge naa 
hanetaha wau i Pirupiru loe, O sae asia mwaniau ahutana 
mwai roroanga inau, O tola koni au ani sae malumu. 
Amen. 


Oto nihou o sulutae o lae, o walaa laelae uri, 


LORD Jesus, O lae mai laona maurihaaku, Lehu ni io 
Toe, ilaona maurihaaku. 


IT Maholo niilana Bread munia ngaile, a Priest ea walaa uri, 


GA SAPENA Lord ikia a Jesus Christ, kira 
toliasia talaaehana ioe, muni kenetainia nga 
sapemu na nga maurihaamu lai hula ana nga mau- 
ringa huu. Heleana, o ngaua inihou, ani ado- 
mainga ana a Christ e mae oto sulia talaaehana ioe; 
na o ngaua wai saemu mala nga hiiwalaimolinga 
ha nga haasaedienalana. 


9 Na maholo ea niia Kaokao, 


GA APUNA Lord ikia a Jesus Christ e aho 
talaachana ioe, muni kenetainia nga sapemu 

na nga maurihaamu lai hula ana nga mauringa huu. 
O tonohia inihou, ani adomainga ana Apuna Christ 
e ahe sulia talaaehana ioe, na ani haasaedienalana. 


“| O hele mango, o tauri, 
LORD, naa palaheo , O nii muniau nga sae ni palahenga. 


JESUS, O maiau, muni nee saepaina amu mwania holai nao. 

Maholo oa oli oto 1 talamu, o tauri munia Jesus, ana 
Ingeia oto ine ilaona maurihamu. 


“" Anima Christi.” 


MAURIHAANA Christ, haamaea au. 
Sapena Christ, haauri au. 

Apuna Christ, haa laelae au. 

Wai mwania rahorahona Christ, hoda liau. 
Sape hiitoonga Christ, rapei au. 

Hai! Jesus diena, O rongo au. 

Ilaona halata amu, O mumuni au. 

O suuri tole asi au mwane nau opa mwanio. 
Mwania Satan a maelonga, O ura parai au. 
Ana dinga maetaku O soi muniau; 

O taurini, Lae mae sieku. 

O ta uri, maira alaile Maea Ioe, 

Nee Palaheo, 

Oto tarau. Amen. 


LORD God inau, Mama, Kale, na Spirit Maea, O ta 
muni nee haitaleo na nee saepaina amu, na ana nga 
Lokonga maea nihou nau helesia oto, mwane nau opa 
mwanio lou. Ana tae Ioe oto O God, e pwaike ile lou 
malo, 


O area God na o Palahea hahia ahutana mwai niinga Inge 
munio, na o area lou talana alaile aopa. 


Nge ana ruruha ca laelae ua, nge muni o Palahe ana mwai 
wala m Palahenga, wa mwai Hymn kira pilingi i nge- 
nyedena Book nihou. 


TEANGAINGA A LORD. 


Oto taena nyaile muni kire e sae taingalu ana Teangainga 
Lord. O saca teanyainga hou maia huuna Palahenga na 
nga rukenya e paina. O walaa mala uri a elekale a walaa 
munia amana e saepaina ana, na e sae asia oto mwai 
roroanga mwanta. 

MAMAMI, i lengi, Satamu muni e maea. 
Alahanga Joe muni e too oto mai. Moola 
saemu ani nge muni kire taui, mai mwado huu 
mala oto i lengi. O ta mai siiri muni ami mwai 
ngaulaa e haidadanga ana i suri. Na o sae asia 
mwai roroanga jami, mala iami noone ami a sae 
asia mwai roroangaalaile ea haaroraira munlami. 
Na o suuri tole ami munia nga malahongaha , taa 
o haauri ami mwania a laa ni orahaa. Ana o 
tooana alahanga, na nanamanga, na manikuluanga, 
na esie aopa oto 00. Amen. 


Nga Uraaini Laka. 


“| A Priest easi saea Teangainga nihou. 


LORD Mama ilengi, iami alai inoni Ioe ami a 

tola maneko suuio, Mamaa huhuana diena, 
muni o hele ana amasinga ana nga teangainga ni 
Soi haadiena na ni haasaediena ami a teangai ani 
isiemu inihou. Na ami a tola maneko suuio muni 
o niia mai muniami, isulia Maetana a Kalemu a 
Jesus Christ na isulia mwai arikosinga ana e hele 
letei oto, na ani hiwalaimolinga ana Apuna, iami 
Inihou na ahutana nga Soihaatainga [oe ami e 
helesia nga luhasilana orahaa na waluola diena e 
keikei ana nga Sapehiitonga a Kalemu. 

Na oto nihou, Lord, ami a noi ami maraamami i 
Maamu, nga maurihamami na nga sapemami lou, 
muni e noi nga teangainga e maea na e mauri, na 
muni mwai adomainga e too isulia. Na ami a tola 
maneko suuio muni o haahonua nga saemami ana 
nga niilamu na ana nga haadienanga ioe keilengi, 
ana ami hele haado iami ana nga Lokonga Maea ioe, 

E walaimoli, ami pwaike malisi ni teangai siemu 
ana nga masi ola talaachana nga mwai roroanga 
jami e hunga , nge jami a tola suuio uri muni o 
hele konia nga arikosinga inihou nga holoholo iami 
muni pwaoa; o suuri haakuku ohonga ana nga 
tolahamami e diena, na o saeasia nga mwai haito- 
henga iami, ana Jesus Christ a Lord iami, na muni 
omolu na a Kale na a Spirit Maea nga adamai hia- 
hianga oto mala nga manikuluanga, esie mango 
oto oo. Amen. 


| Wa Haiwala Inihou. 
Nga Palahelana God. 


OD Huuna nanama, Huuna mauringa hu, ami 
a Palaheo ana O haangau ami, ami hele ni 
haakenetai ana Ola ni noi sae hahinga, na e maea 
nihou, oto ana mwai ngaula ni Spirit ana Sape na 
Apu maea ana a Kalemu a Haauritamami a Jesus 
Christ, na oa haasaeami ato ana uri saemu e diena 
muniami, na uri ami mwai sasara ni sape a Kalemu 
sape ni anoa, na uri nga pulitani inoni hiwalaimoli , 
na lou uri ami hele susulei oto ana alahanga ioe ea 
io huu ana nga io totorilana, isulia maetana na 
sape hiitoonga a Kalemu laa ni saepainanga. 


Na ami a tola maneko suuio, Mamaa ilengi, o 
maiami ana nga nlilamu muni ami e io taraurel 
ana nga lokonga maea ine ani arikosilana nga moola 
ine o tau akau ani muni ami e luluisulii , ana a 
Jesus Christ a Lord iami, na munia oto na muni 
omoro na a Spirit Maea nga adomai hiahianga maia 
nga manikuluanga esie mango oto 00. Amen, 

MANIKULUANGA MUNIA GOD I LENGINA SALO. 


Oto nihou kia suluia lou saeka, na kia suluia walaka ni 
kana lou maira mwai Angel kira a Palahea God. Kia a 
soingainia kana ine ruruha kei lengi kira Palahea God 
ana; ana maholo a Haauri Christ a Lord e huta mai. Oto 
maholo kia suluia mango walaka ani palahenga nge nga 
amasitoonga ana mwai roroanga tkia ea oli low, na saeka 
ea siho toli lou mai i ano. Oto ea mou haawali nga ruke- 
laka kia a olisia am wala ni tolasuuinga uri, Lord God, 
Lamb a God, Laa e sulu asia roroanga walumalau, O 
amasi ami. Oto ea mango mihou, nge kia olisia lou ani 
rukenga. 
T Oto kia walaa taingalu uri, 
MANIKULUANGA munia God i lengina salo, 
na muni e dailamaa mai i walumalau, nga 
mwai noni kire loko diena. Ami a haasaediena 
amu, a soi haadiena amu, a pouruuru honosio, a 
walaa haadiena amu, a soi haamanikuluamu isulia 
houlamu e paina liutaha, Lord God, Alaha ilengi, 
God Mamaa hahuana nanama. 

Lord, Jesus Christ nga tai Kale moumoutei, 
Lord God, Lamb a God, Kalena Mamaa, Ioe Laa 
ea taasia nga roroanga nga walumalau, 0 amasiami. 
Laa ea taasia nga roroanga nga walumalau, o amasi- 
ami. Laa ea taasia nga roroanga nga walumalau, 
o hele konia nga teangainga iami. Laa ea neku i 
pwalopwalona God a Mamaa, o amasiami. 

Ana tai Ioe o maea; tai Ioe oto o Lord; tai Ioe, 
a Christ, na a Spirit Maea iomoro liutaha oto 
MH isiena God a Mamaa. Amen. 


NGA DAILAMA NA NGA HAADIENANGA. 
{| A Priest, 
NGA dailama a God, e liutaha ana mwai sale- 
mainga ikia, muni e kakalia mwai adomainga 

jamu na nga saemiu, amu e manatainia, amu e sae- 
painana God na a Kalena Jesus Christ a Lord ikia ; 
nga Haadienanga a God nanama "Ha Mamaa, a 
Kale, a Spirit Maea, muni e io i matolamiu oto 
nihou, na muni e io susu oto maiamu. Amen. 


Hymn. 


Rapeia nima mami, Lord, 
E hele Bread maea ; 

Ngidu mami e mamia Wine 
Mwane ngora upu inoni. 


Ta muni alinga mami, 
E rongo wala maea : 
Muni e pungu mwania, 
Wala ni Haamada sae. 


Wawa mami e kanalia, 
Maea, Maea, Maea, Lord ; 
Muni e unua tarau, 

Mwai haiwala walaimoli. 


Maa mami e toomaia 
Walu ola ni mwane, 
O ta muni e losio ; 
Ilaona Rarangamu. 


Ahesia, aae mami, Lord ; 

E lae hia Tawau Ioe, 

Na sape O haa ngaua 

O ta muni e mauri hu. Amen. 


MWAI HAIWALA DONGAANA. 


Ana dinga Christmas na e hiu haudinga lou. 


AXA O toliasia mai a Kalemu a Jesus Christ nga tai Kale- 

mou, muni e huta talaaehana iami mala ana maholo ini- 
hou: na ingeia otoni isulia taulana a Spirit Maea e noi hahuana 
inoni, na e talaae ana a Mary nikena nga Keni Raorii; na e 
pwaike ola ni orahaa ana e talaae urina, muni ami si rerea oto 
mwaania taana nga orahaa. Talaaehana nga masi olani........, 

Ana dinga Easter na e hiu haudinga lou. 


NA nga holoholo iami muni ami e haasaedienamu hahia 

Jesus Christ e sulutae lou mwaania maenga maia nga 
manikuluanga : ana ingeia nga hahuana Lamb ani Rekelauni 
kira haamaesia oto talaaehana iami, na e taasia oto nga orahaa 
nga walumalau; na ana nga Maetana e tau asia oto nga 
maenga, na ana nga Sulutaenga ingeia munia mauringa e hai 
niia lou muniami nga mauringa hu. Talaaehana nga masi 
olani............... 


Ana dinga Laenga i Lengi na e hiu haudinga lou. 


[JULIA Kale saepainanga Ioe a Jesus Christ a Lord iami ; 

na ingela i purina nga Sulutaenga ani manikuluanga e haa- 
tai munira ahutana alai Haatola ingeia, na e hanetaha oto 
ilengi i maada muni tau akau ana nga lehu muniami , uri muni 
amie hanetaha lou talea nga lehuni ngeia ea io ana,!na ni alaha 
oto maia ana rarangana. Talaaehana nga masi olani............ 


Ana dinga Pentecost na e ono haudinga lou. 


SULIA Jesus Christ a Lord iami; na isulia pongiha walai- 
moli ingeia nga Spirit Maea e siho mai kei ilengi mala oto 
ana maholo inihou maia nga loulounga mala nga oru e diodio- 
ngai, na e lo mala mwai meamea hani dunga, na e oa ilengina 
alai Haatola muni haausulira na muni tolera laona ahutana 
nga walaimolinga , na e niia lou munira nga walaanga haakalo 
na nga awanganga ani houleinilana nga Tataloha Diena maia 
nga hairaranga munira taana nga mwai inoni , na isulia nga 
moolani ami asi silitaha oto mwaania nga kaenga ilaona nga 
matapwanga na nga salemainga amoroi na a Kalemu a Jesus 
Christ, Talaaehana nga masi olani............... 


Ana dinga Trinity Sunday haleite. 


OF oto nga tae God na nga tae Lord: e pwaike tae Ile ha- 
leite, na e olu Ile oto ana nga tai Manatanga. Ana mala 
ami a hiwalaimoli ana Rarangana a Mamaa, alitana noone lou 
ami a hiwalaimoli ana Rarangana a Kale na ana Rarangana 
a Spirit, e pwaike ele lehu e aopa ana ngaile hikedaelu wa e 
pwaike lehu e ore mwaania ngaile. Talaaehana nga masi 
Olani.......w. wami 

NGA PALAHENGA. 


O sie kokelai ni silitaha laulau mwania Nima Maea, tae 
munt O kele io haawali kau maholo alai Ariarikosi e sili- 
taha oto, na muni o saea mwai haiwala ni palahenga nihou. 


AMA Huuna amasinga, O manatainia uri manata mami 
e malepwelepwe, na uri ami pwal saka mwadau mara- 
mami ni mai ami alihoi. O amasi ami alai siohani hairaretai 
Toe, O sae asia ahutana mwai takaloha e hita amami laona 
Ngaunga Maea nihou. Ohia, mwai saemami e wawai; mwa 
adomainga ohia e wailiu oto mola, na ohia ami kokehani weo 
ni teangai. Na ta lami, Lord, ami haihuni uri ni saepaina 
amu, uri muni saemami muni mwaemwae sulia walamu. 
Mama, O sae asia mwai roroanga iami na O lio ni mai ami, 
tohuna Ingeia ine e toleasia marana alihoi isuli ami a Kalemu 
oto ine a Jesus Christ. Amen. 


NA hahuana palaheo, Lord, Mama Maea, Huuna nanama, 

God e sie mango oto oo, ana O amasi au nge O haa ngau 
au, laa ni orahaa ana naohai ola toli su hou, uri, Sape na 
Apuna Kalemu, a Lord inau a Jesus Christ. 


Nau pwai malisina, e pwai dienanga oto mai au alihoi. Inau 
masi inoni Joe takalonga haleite mai au. O amasi au, suuri 
iiau hahii, tohuna lou Sape na Apuna Kalemu, O sae asia mwai 
roroanga inau, O haauria lou maurihaaku ana. 

O ta uri nga Sacrament nihou muni E noi resinga ni 
ipalunga nakua, ni ipalu na ni ura honosia Satan ana: muni 
e noi talo nakua ni parai au mania walu malahonga; muni E 
tau asia mwani au walu saehanalianga aela; muni E haa- 
painaa saepainanga inau, nga manatanga rongo maneko, na 
nga haa haoraalaku, muni E haa aia mwani au sae ni hehe- 
singa na sae wasunga; muni E haapainaa i saeku ahutana 
mwai saehanalianga e odotai, 

JESUS huuna dienanga, O rau ana saeku, na O ta muni nee 
io susu lou i lalo Amu; naa nai munei ruru loko mwadau ana 
Ngauha manikulua ine, O anai ta munia alaile kira saepaina 
Amu, i haamangolana haudinga, ilaona alahanga Ioe i Lengi. 


GoD Spirit e Maea, O nao nakua, O ahesi au tarau ilaona 
walumalau hou: na O toleau ilaona rukenga oto hui lengi e 
sie too moutana, ilaona walumalau e anai hula mai, Oa mauri 
na Oa alaha ilehuna maia Mama na Kale, e tae God oto, e 
pwai too ngengedena. Amen. 


MAMAA Huuna sae dienanga, Huuna amasinga, O usungai- 
nia kau a Angel Ioe na e haangaua Elijah ani ngaula kei 
lengi, na e tae, e ngau, na e tono, e asi laelae tohuna masi 
ngaula ine nga haiawala ni atowa na rodo, hula i Horeb Uwo 
maea Ioe; ami a palaheo, a haamanikulua Satamu, ana O haa- 
ngau jami siiri ana Bread Mauriha, na O rapeia oto maurihaa 
mami ea weoweo ana sulu ni hoi vine kei lengi, ami a tola 
suuio muni O tole ami tarau urina ana masi ngaula nihou, 
mwane ani weo lou, mwane maurihamami e moumou mwaani 
helenga diena. 
O ta muni amie atoae tarau, ami e liutahangia sapemawa 
nga hanua sasala, amie hula namami i uwo maea Ioe, i Sion 
kei lengi, isulia a Jesus Christ a Lord iami. Amen. 


Psalm 150. 
PALAHEA God e io oto i talana ana leu ni mwane: Palahea 


oto i hahona salo kei ana ramonga Ingeia. 

Palahea ana mwai anoa Inge e tooliu: Palahea haidadanga 
ana E alaha oto liutaha. 

Palahea ani wala ni ahuri : Palahea ani taena nga wala ni au. 

Alaile, amu palahea ani tale na maonga : Palahea ani au 
Walo, na au waleo. 

Palahea ani wala ni o0: Palahea ani oo makumakulu. 

Taena nga ola e too mangona muni e palahea oto a Lord : 
Amu palahea a Lord. 

Munikuluanga munia a Mama: na munia Kale, na a Spirit 
Maea ; 

Mala i nao, na oto nihou: e sie mango oto oo. Amen. 

T Inihou lou moola ni area God ani, 


Nga Soihaatainga. 

A Bishop na alai Ariarikosi. 

Alai Haausuli. 

Alai malahumu, na alai takihamu. 
Mwai school i hanua ioe. 

Alai daoha. 

Alaile o losulira ana Lotomaea. 
Alaile e haa takaloo kau, na alaile o haatakalora lou. 
Alai Puo. 

Taloha diena muni e talau. 

Alaile e mae oto. 


T Oto nihou o. anai silitaha o tauri, 


ORD JESUS, God na Inoni--nau helesio oto, Ioe oto ilaona 
maurihaaku--O nao nakua isliri na isuli haudinga. O 
toleau onioni, muni nee talaae, nee hele tarau, nee haamangoa 
ahutana mwai arikosinga inau munio, oto i lalo amu, nee haa- 
manikulua nga Satamu e maea, na ana nga maholo muni nee 
hula ilaona Alahanga Ioe oto hu. Amen. 

NGA PALAHENGA I SAULEHI. 


O anai Palahea God ana i saulehi ana dinga o hele 
Ngaunga Maea ana. 


NAU a haadienaao, Lord, ana ahutana saeku. 
Palahenga oto munio, Lord: 

O haausuli au a hairaretai Ioe. 

O ta muni nee manatainia mwai tala ni haatolanga Ioe. 
" Na maasi houleinia mwai arikosinga ni anoa Ioe. 


Gop Huuna nanama, isulia saepainanga Ioe paina, ngo o 
tole ami munia Lokonga Maea, ana Sape, na Apu Maea, ana 
Kale saepainanga Ioe, a Jesus Christ, a Lord jami. 


Nau a unu haatai ana malepwelepwenga, na mo orahaa inau, 
na tae nga noorutoonga ana nga amasinga Ioe nge naa anai 
lae maia haamaunga na noorutoonga, uri mala kau O soi au 
oto munia Pirupiru Ioe mai laona walumalau. Na Ioe lou O 
anai losuli na O anai kenetaini au, na ni tole au urina lae hula 
ana naa anai munei hula wau, ana Alahanga hu Ioe i Lengi 
tohuna Jesus Christ a Lord iami. Amen. 


LORD Jesus, naa haasae dienao ana sulia O haangau au siiri 
ana Sapemu na ana Apumu, na O tauau oto uri muni nee 
maumauri talaaehana Ioe. O haausuli au nee iotainia nga 
haasaedienalamu. Na ana sulia O lae haolu mai laloaku i siiri, 
uri muni O rau oto aku urina, lae hula ana haudinga ine anai 
too mai, naa nai toomaie ana maaku, ilaona walumalau ine, 
ilaona houlamu, lehu O mauri ana, na Oa alaha ana hairuru 
maia Mama, na a Spirit Maea, e tae God moumoutei, e pwal 
too ngengedena. Amen. 

NA TOLAHANA LOKONGA NI SPIRIT. 


Ana maholo Ngaunga Maea pwaike a Jesus e haihunia na 
nga laenga mar sulio, ta ea haitotorio muni o munei tahangia 
saemu talana. 


Nga tolaha nihou, nga Lokonga ni Spirit, e diena taraliu 
munia ile e pwai hele mwadau ana Ngaunga Maea ana sulia e 
pwaike Priest ni arikosi. 


Ana ea urina, ea madausio muni o lae i sili i Nima Maea na 
o teangat isulia book nihou, pwau 15-18. E diena muni o 
holai iio alihoi inao, ana o anai tola suuia Jesus muni e maa- 
tolia maurihaamu. 


Oto e mango, e diena muni o saea Hiiwalaimoli, pwau 26-27, 
na teangainga talana ahutana Sothaatainga, pwau 28-30, na 
mwai Haiwala ni haa sae mango, pwau 32. 


Oto Hymn nihow- 
Hymn. 


Christ, nau a lae mai siemu, 
Nau lae ania ro nimaku mai, 
Na ana Oa soisoi au, 

Inau oto hou, Lord. 


Nau lae mai nau pwai totori, 
Manataku e munie d’ena, 
O haamanolaau mai, 

Inau oto hou, Lord. 


Nau lae mai e ruaruaa, 
Na saeku e pwai manola, 
Satan ea kotahiau, 

Inau oto hou, Lord. 


Nau lae mai, nau tale ola, 
Haamasi au na nau ulu, 
O amasi au, O maiau, 

Inau oto hou, Lord. 


Ngaunga Maea ani Sae 49 


Nau lae mai, O tola koni’u, 
O rapei, O haamaea au, 
Ana nau noorutoo amu, 

Inau oto hou, Lord. 


Jesus, Saepainanga loe, 
E haa sape mawa au, 
Nee loko tarau maio, 
Inau oto hou, Lord. Amen. 


Oto o adomai laladoa kau mumuni i saemu ana nga sae- 
painanga na nanamanga a Jesus, oto o tauri muna, UTI, 


ESUS inau, nau hiiwalaimoli ana haiwala o unua uri, Nau 
sie aani maa asia ngaile ea tau ni lae mai sieku. O walaa 
lou o taari, Lokau, Nau ura i maa ana nima naa ikiiki. Ile 
ea tau ni rongo munia nga walaku, ea taha maa talaku, Naa nai 
sili wau i siena, na naa nai ngau maia na ingeia lou maiau. 
Ilaona nga Lokonga ikira ahutada alaile kira hiiwalaimoli 
kira ruru kalikalia oto mwai mola ni Pirupiru kalia walumalau, 
nge nau uwaa alingaku ni rongoa walamu, nau tahangia oto 
saeku talamu. O sili mai sieku, Lord, mala o unua oto kau. 


O adomai ni sae kau haawali uri a Jesus e rongoa oto tea- 
ngainga toe, nge muni o pwautou honosia o haamau ana, 


LAMB a God, Laa e sulu asia roroanga walumalau, O 
amasi ami. 


Lamb a God, Laa e sulu asia roroanga walumalau, O 
amasi ami. 


Lamb a God, Laa e sulu asia roroanga walumalau, O 
niia nga Dailamaa Ioe mai muni ami, 
" Anima Christi.” 


MAURIHAANA Christ, haamaea au. 
Sapena Christ, haauri au. 

Apuna Christ, haa laelae au. 

Wai mwania rahorahona Christ, hoda liau. 
Sape hiitoonga Christ, rapei au. 

Hai! Jesus diena, O rongo au. 

Ilaona halata amu, O mumuni au. 

O suuri tole asi au mwane nau opa mwanio, 
Mwania Satan a maelonga, O ura parai au. 
Ana dinga maetaku O soi muniau ; 

O taurini, Lae mae sieku. 

O ta uri, maira alaile Maea Ioe, 

Nee Palaheo, 

Oto tarau. Amen. 


A MAMAMI, i lengi, Satamu muni e maea. Alahanga Ioe 

munie too oto mai. Moola saemu ani nge muni kire 
taui, mai mwado huu mala oto i lengi. O ta mai siiri muni 
ami mwai ngaulaa e haidadanga ana i siiri. Na o sae asia 
mwai roroanga iami, mala iami noone ami a sae asia mwai 
roroangaalaile ea haaroraira muniami. Na o suuri tole ami 
munia nga malahongaha : taa o haauri ami mwania a laa ni 
orahaa. Ana o tooana alahanga, na nanamanga, na maniku- 
luanga, na esie aopa oto oo. Amen. 


NA palaheo Lord inau Jesus Christ, ana nga sae dienanga 

Toe nge O adomaini au a siohani inoni, nau haamasi au. 
Naa haa manikulu ao ana O maatoli au na O rapei au ana sae 
mangonga loe, na inau pwai aani masilina. 

Hai! Lord God, Joe Laa Maea O saepaina ana maurihaaku, 
maholo O sili mai laona saeku, ahutana saeku ea rukea hahia! 
Nge muni O maatoli haahunga aku, na muni O haamau au 
ana ahutana nga odotainga Ioe, na suuri tau asia nga haasae 
mangonga [oe mwania maurihaaku, isulia nga amasinga amu. 
e paina. Amen. 

Psalm 103. 1-4. 


MAURIHAAKU, o palahea Lord: saeku, o palahea satana 
e maea. i 

Maurihaaku, o soi haadiena a Lord: o suuri sae rorodoa 
mwai niinga Ingeia. 

Ea sae asia ahutana mwai roroanga ioe: Ea haaurio mwania 
mwai daohanga. 

E tapa olisia maurihamu mwane aia: Ea sai hahio ani 
amasinga na nga sae dienanga. 

Manikuluanga munia a Mamaa: na munia a Kale, na munia 
a Spirit Maea ; 

Mala inao, na oto nihou: na e sie mango oto oo. Amen. 


NGA niilana Lord iami a Jesus Christ, na nga saepainanga 
God, na nga lokonga ana Spirit Maea, muni e io maia 
ahutamami onioni. Amen. 

MWAI HALUI HYMN. 


1. 


Jesus a Haauri, 
Ami a toleo, 

Laona Ngaunga Maea ; 
O rau amami. 


O io susulei, 

Laona sae mami, 
O ta muni ami 

E saepaina amu. 


Jesus, mwai kalemu 
A tola suuio, 

O ura parai ami; 
Mwane opa mwanio. 


Nima ni rau Ioe, 
Oto 1 sae mami, 

Manatamu, muni 
Noi manata mami. 


O rau amami, 

Jesus a Haauri ; 
Muni ami io, 

Rarao maio. Amen. 


2. 


Nau pwai malisi, Lord maea, 
Muni o maa tol’iu ; 

O unua nga haiwala mola 
Na nau anai mauri, 


Mwai Hymn 


Nau pwaike malisimu, Lord ; 
Nima hou e wawai ; 

O sie mwae ni nekusia, 
O walaa, nee mauri. 


Nau pwaike malisimu, Lord ; 
Na nau sie luio 

O tapa olisi au oto, 
Ana nga Apumu. 


Lae mai i haahulee hou! 
Muni O haa ngau au; 

O niia Hasiomu akua, 
Apumu, nee tono. Amen. 


3. 


Lae mai, helesia Sapena a Lord ; 
Na amu tonohia Apuna. 


E haauri kia ana Apuna, 
- Rapei tana maurihaka ana. 


Christ a Haauri, e aailaa, 
Ana Apuna, i lengina ai. 


Sulia mwai Haatolanga inao, 


Alai Priest kira unua mwai Lamb. 


Ingeia Lamb muni tapaolinga, 
E teangainia mara ana. 

E tapa oli mwania maenga, 
Ea lauhi kia ani nlinga. 
Amu! lae mai, ani sae rerea, 
Na amu helesia mauringa. 


Laa parai tana alaile Inge, 
Ea alalira ana mauringa. 


Bread kei lengi, mwai ngaula ada, 
Wai mauri ea hurei taa ada. 


Alpha na Omega, a alaha, 
Ingeia oto ilehu mai kia. Amen, 

Mwai Hymn 


4. 


Ami a amasi too ana 

Nga haauri lamami i Calvary, 
Na ngeia oto mai ami nihou 

Ea tola suuio, Maa ; 
Ami a noia i naomu 

Nga maurihaana a Kalemu. 


Mama, O toomaia maana, 
Muni O losi ami lalo ana 
Suuri lio munia hehesinga, 
Ami taui honosio, Lord, 
Ami a noi olisii hou 
Inaomu maetana—Kalemu. 


Oto i naomu ami a suka 

Talana lai sae mou iami ; 
O apalara, wau isaromu, 

O nii nada mwai niinga ni maira ; 
Maurihaada, muni manola, 

Na muni kire e hula amu. 


Oto nihou ami a duduhio 
O ahesi ami isulio ; 
Haauri ami mwania maela 
Ana Hasiona, na Apuna ; 
Ami e hairaretai namua, 
Mwane ami opa lou mwanio. Amen. 


5. 


Alleluia ! kie kana; l 
Munia Jesus Lord ikia ; 

Alleluia ! maraana 
E aailaa oto ; 

Kana mwai Sion mala 
Asi a kokokohu ; 

Jesus e tapa olisia 
Ahutana mwai komu, 

Alleluia! E pwaike lae 
Muni kie ine mae; 
Alleluia! e karaini, 
Ki'a losia ani sae ; 
Masi salo e suluia, 
Mwai maa e pwai losia ; 
Ta e haalu mai kia uri, 
Inau tarau mai amu. 


Alleluia! Ioe Bread 
Amami, na mwai Angel: 
Alleluia ! lai orahaa 
Ami a duduhio : 
Jesus, Haauri ta'mi 
Ioe a Talamaiwala, 
O teangai talamami 
Wau siena Amaka. 


Alleluia! a Alaha 
Hahia mwai alaha ; 

Alleluia! Kale a Mary, 
God e noi inoni : 

Naohai Priest, maia sape'mi 
O silihia Mama : 

Lamb na Priest, O io ua 
Bread, amami mwai noni. 


Alleluia! kie kana 
Munia Jesus Lord ikia ; 
Alleluia ! mara ana 
E aailaa oto ; 
Kana mwai Sion mala 
Asi a kokokohu ; 
Jesus e tapa olisia 
Ahutana mwai komu. Amen. 


6. 


Jesus, Kalena God, 
O malusia ua 
Manikuluhamu, 
Ana Bread na nga Wine, 


56 


Mwai Hymn 


O haatai mai amami ; 

O raangia nga saemami , 
Ami e odoio 
Laona Sacrament hou. 


Jesus a Haauri 
Laona Sacrament Maea, 
Mala O unua 
Munia alaile Ioe. 
Ami pwai losio mwadau, 
Na 'mi norua o tauri: 
Nihou Hasioku ! 
Na nihou Apuku! 


Jesus, Huuna dani 
O lio manikulua, 
Ami pouruuru 
Kalikalio hou. 

Ami a kana munio 

Kana ni saepaina lamu, 
Kana ni palahea 
Saedienanga Ioe. 


Jesus, God nanama, 
Kale a God Laa mauri 
O manikulua : 
Toe oto mai hou. 
O sae asia mwani ami, 
Mwai roroanga iami, 
O haauri ami 
Mwai inoni Ioe. Amen. 


7. 


Ilaona Rarangamu, 
O io ni alaha, 
Toe nga Haanao : 
Ana alaile e mae. 
Alleluia! Alleluia ! 
Jesus Ioe Alaha, 

O mai hautaai muni, 
Tapa olisi ami, 
Urainga Ioe ine 
E nanama tolisu. 
Alleluia! Alleluia ! 
Jesus Haauri ami. 


Lord, iami i naomu, 
A pwautou honosio 
Na ami a ngarasia ; 
Nga masi sae mamae, 
Alleluia ! Alleluia ! 
Jesus O rongo ami. 


Jesus, Bread ni mauriha, 
Toe huuna nga Vine; 
Ami ruru mai sulio 
Hiolo ngisu ate : 
Alleluia! Alleluia ! 
Jesus haangau ami. 


Tae Ioe mara amu, 
Ni maia mwai inoni 
O lua mai muni ami; 
Nga Hiiwalaimolinga, 
Alleluia! Alleluia ! 
Jesus O mai ami. 


Alleluia na Hosanna 

Munia Lamb e mae kau: 
Ilengi, amu mwai Angel 

Na alaile e maea, 
Kia kana taingalu 

Munia a Lord Jesus. Amen. 


8. 


Bread kei lengi O nii mai 
Huuna Hasiomu, Lord; ` 
Maurihaa mami e ngau. 
Ana Bread ni mauriha ; 
O rapei ami tarau 

Alaile ami a weo, 

Vine kei lengi Apumu, 
Tlaona kaokao nihou 
Maurihaamami muni, 
E tono oto ana; 

Jesus, O rau amami, 
Isuli haudinga. Amen. 


9. 


Ioe, Jesus, a Lamb a God, 
Kira ilala tario Lord : 
Oto mai talaaehana, 
Ni uraai talamami ; 
Ioe urainga ine, 
O urainio mara ’mu. 


O huta mai, O inoni, 
Muni tapa olisi ami : 
Ana maetamu i Calvary, 

O uunu O mara amu: 
I siena God a Mama, 
Nge ami mauri oli lou. 


Uraainga talamami : 

O hele konia oto Mama, 
Ingeia ine a Jesus Christ ; 
Oto i pwalopwalomu, 

Maia e lima halata : 
Kira saunia tohumami. 


E ura oto mala Lamb, 
Kira saunia muni uunua : 
Ea tola suuio God, 
Talamami mwai inoni; 
Muni O amasi ami, 
Tohutohuna nga maetana. 


Ami noorutoo oto 
Nge ami asi oohio ; 
O haauri, amasi ami, 
Tohutohuna Ingeia : 
O walaa koni ami, 
Ioe Lord, na Godiami, Amen. 

10. 


Ami a palaheo, God, 
Ana walamu maea, 
Ami si kele rongoa 
Wala ni mauringa ; 
Wala ni Rapei ami, 
Na ni haa sae mango. 


Haamanikulu ao, 

God Alaha i ami, 
Mama, Kale, na a Spirit, 
Trinity, God i ami: 
Alleluia ! Alleluia ! 

Alleluia! munio. 


11. 


Rapei nima mami, Lord, 
E hele Bread maea, 
Ngidu mami e mamia Wine, 
Mwane ngora upu inoni. 


Ta muni alinga mami 
E rongo wala maea, 
Muni e pungu mwania 
Wala ni Haamada sae. 


Wawa mami e kanalia, 
Maea, Maea, Maea, Lord, 
Muni e unua tarau 
Mwai Haiwala walaimoli. 


Maa mami e too maia 
Walu ola ni mwane, 

O ta muni e losio 
Ilaona Rarangamu. 


Ahesia aae mami, Lord, 
E laehia tawau, loe, 
Na sape, O haanga ua, 


O ta munie mauri hu. Amen. 

MWAI INTROIT. 


Mwai haiwala ni saei, wa ni suluii ana talaaehana tolahana 
Ngaunga Maea. 


Ni Suluia Tarau. 


1 e 
Psalm 43. 3, 4. 


NAU anai oohia nga Pirupiru a God: i siena God naa 
hahuana sae ruke au hahia. 

O usungainia mai nga raaraa amu na nga walaimolinga Ioe : 
muni e nao nakua. 

Muni e toleau ana Holiwo maea Ioe: na ana leu ine 
o io ana. 

Manikuluanga munia a Mamaa: na munia a Kale, na munia 
a Spirit Maea : 

Mala inao, na oto nihou: nae sie mango oto oo. Amen. 

Nau anai oohia nga Pirupiru a God: i siena God naa hahu- 
ana sae ruke au hahia. 


Ana Maholo Advent wa Lent. 


2, 
Psalm 88.1, 2. 


GA teangainga inau muni e hane hula waui naomu: O 
uwaalinga mai talea nga awaranga inau. 

Lord God Haauritaku: nau ngarangara oto i naomu ana 
atowa na ana rodo. 

Manikuluanga munia a Mamaa: na munia a Kale, na munia 
a Spirit Maea ; 

Mala inao, na oto nihou: nae sie mango oto oo. Amen. 

Nga teangainga inau muni e hane hula wau i naomu: O 
uwaalinga mai talea nga awaranga inau. 

Ana Christmas. 


Isaiah 9.6: Psalm 98. 1. na 
ASA nga Elekale e huta oto mai naka: na e niia oto mai 
muni kia nga Elekale mwane. l 
Na kira anai haorainia Satana uri: a Anoa, a Haa salemai. 
Amu suluia nga kana haolu munia Lord: ana sulia e taui 
mwai anoa. 


Manikuluanga munia a Mamaa: na munia a Kale, na munia 
a Spirit Maea ; 

Mala inao, na oto nihou : na e sie mango oto oo. Amen. 

Ana nga Elekale e huta oto mai naka : na e niia oto mai 
muni kia nga Elekale mwane. 

Na kira anai haorainia Satana uri: a Anoa, a Haa salemai. 


Christmas. 


4, 
Psalm 24.1. 


SIIRI amu anai manatainia uri a Lord ea lae mai uri muni 
haauri amu: na ana ea tatau nga dani amu anai losia nga 

Manikuluahana. 

A Lord e tooana mwado hu, na walu ola ilalona: walumalau 
na alaile ea ioio ana. 

Manikuluanga munia a Mamaa: na munia a Kale, na munia 
a Spirit Maea , 

Mala inao, na oto nihou: nae sie mango oto oo. Amen. 

Isiiri amu anai manatainia uri, a Lord ea lae mai uri muni 
haauri amu: na ana ea tatau nga dani amu anai losia nga 
Manikuluahana. 


Ana Lent. 


Psalm 51.7,1. i 
O HAA rereau ana nga hyssop naa si nenge nengea: O 
hodali au naa si rerea mwania nga snow. 
God O amasi au: isulia nga saepainanga amu, 

Manikuluanga munia a Mamaa: na munia a Kale, na munia 
a Spirit Maea : 
Mala inao, na oto nihou: na e sie mango oto oo. Amen. 


O haa rereau ana nga hyssop naa si nenge nengea : o hodali 
au naa si rerea mwania nga snow. 


Ana Easter. 
6. 


NA maholo naa talisi na nau io ua maio: Alleluia ! 
Oa helesiau ana nimamu: Alleluia ! 

Nau pwai sae nanau mwadau urina: e asa muni au, nau 
pwai malisina. 

Alleluia ! Alleluia ! 

Lord, O haitale oto isulia tolahaku: Ioe O manatai diena 
ana. ji 

Oa losi au ana naa io iano: na ana naa sulutae lou. 

Manikuluanga munia a Mamaa: na munia a Kale, na munia 
a Spirit Maea : 

Mala inao, na oto nihou: nae sie mango oto oo. Amen. 

Ana maholo naa talisi na nau io ua maio: Alleluia! 

Oa helesia ana nimamu: Alleluia ! 


Ana Dinga Laenga Ilengi. 


Arikosinga 1. 10, 11, ka 
LIO kau, ro mwane koro sai haahi rarui ani tooni rerea koro 
ura oto maira: Koro tauri, alai Galilee: E ua amu a 
uwaa maa miu ilengi ? 
A Jesus ine e anai oli mai ana nga maholo: mala amu a 
losia oto nihou ea hane taha wau ilengi. 
Alleluia! Alleluia ! 


Manikuluanga munia a Mamaa: na munia a Kale, na munia 
a Spirit Maea : 

Mala inao, na oto nihou: na e sie mango oto oo. Amen. 

A Jesus ine e anai oli mai ana nga maholo: mala amu a 
losia oto nihou ea hanetaha wau ilengi. 

Ana Dingana S. Mary. 
8. 


E DIENA, Laani! keni ana niinga: a Lord oto maio. 
O haa hutaa oto Kalemu nga elemwane: a Alaha e 

"alaha hu parasia i Lengi na mai ano. 

Nga saeku e honu ana mwai naohai haiwala: naa houleinia 
nga suluhaku oto munia a Alaha. 

Manikuluanga munia a Mamaa: na muniaa Kale, na munia 
a Spirit Maea , 

Mala inao, na oto nihou: na e sie mango oto oo. Amen. 

E diena, Laani! kene ana niinga : a Lord oto maio. 

O haa hutaa oto Kalemu nga elemwane: a Alaha e alaha 
huu parasia i Lengi na mai ano. 


Dingana S. Michael na Alai Angel. 
9. i 


A Angel ea totolo ngainio: ilengi, na nga mwai ola e 
nanama i lalona. 
Alai Cherubim na alai Seraphim : ea walaa taraliu urini, 
Maea, Maea, Maea : Lord God Sabaoth. 
Manikuluanga munia a Mamaa: na munia a Kale, na munia 
a Spirit Maea ; 
Mala inao, na oto nihou : na e sie mango oto oo. Amen. 
Alai Angel ea totolo ngainio: Alleluia ! ` 


Ana mwai Dinga Maea haiopai. 
10. 
Psalm 8. 5, 6, 9. 
ANA O sai hahia ana nanamanga na nga alahanga: na O 
taua muni alaha parasia nga arikosinga ana nimamu. 

Lord, Lord iami: Satamu e manikulua uritaha ilaona ahu- 
tana walumalau. 

Manikuluanga munia a Mamaa: na munia a Kale, na munia 
a Spirit Maea ; 

Mala inao, na oto nihou: nae sie mango oto oo. Amen. 

Ana O sai hahia ana nanamanga na nga alahanga: na O 
taua muni alaha parasia nga arikosinga ana nimamu, 

Dingana Bishop Patteson, 
na Dingana alaile ana Mission kira mae ana. 


NAU rongoa haiwala kei lengi e tauri, O usua wau uri: O 
tonihou daidahia alaile kira a mae ilalo ana a Lord. 

Na a Spirit e walaa uri, Siua : ana kira a mamalo mwania 
mwai daumwanga ikira e hieira. 

O nii munira nga mamaloha oto hu: na muni O raangira 
oto tarau. 

Manikuluanga munia a Mamaa: na munia a Kale, na munia 
a Spirit Maea : 

Mala inao, na oto nihou: nae sie mango oto oo. Amen. 

Nau rongoa haiwala kei lengi e tauri: Oto nihou daidahia 
alaile kira a mae ilalo ana a Lord. 


Nga Teangainga ana alai Ariarikosi i Melanesia. 


GOP Huuna nanama, mwai malau mou a tototorio, O uuru 

toli mai nga haadienanga Ioe hahia Bishop, na ahutana 
alaile a Kakakali ilaona arikosinga inihou i Melanesia, na hahia 
ahutana alaile a haahaausuli na alai pwarongo isuli ilaona 
mwai school ana, muni kira e houleinia nga Satamu i walu- 
malau, na mauringa amu maira mwai ruruha. 

Lord, O haamangoa saeda maholo kira a saehuu; O paraira 
maholo kira a haiodoi maia mwai maelaa hulahula: O rapeira 
ilaona taena nga malaohonga, nao tole asia nada nga sae ni 
norutoonga ilengimu, muni kire e daudaumwa maneko namua.. 

Lord, aanga ni halisi, o usungainia mai alai daudaumwa 
ilaona lalo ioe, O ahesia manatana alaile ine ana a Spirit Maea, 
alaile ine kira malisina daumwanga nihou, muni kira e tole 
asira alihoi maraada namua, na o nanamainira muni kira e 
houleinia nga manikuluahamu ; ana Jesus Christ a Lord iami. 
Amen, 

